open-index/open-wikipedia-markdown huggingface dataset:
གུ་རུ་རིན་པོ་ཆེའི་འཁྲུངས་སྐར་དུས་ཆེན།

ལོ་བསྟར་རང་ཟླ་ ༥ པའི་ཚེས་བཅུ༌ལུ་ སྤྲེལ་ཟླ་ཚེས་བཅུ་ཟེར་ གུ་རུ་རིན་པོ་ཆེ་སྐུ་འཁྲུངས་པའི་དུས༌ཆེན༌སྦེ༌བརྩི༌སྲུང༌ཞུཝ༌ཨིན། གུ༌རུའི༌འཁྲུངས་སྐར༌འདི་ ཟླཝ་ ༤ པའི་ཚེས་ ༡༠ དང་ ཟླཝ་ ༦ པའི་ཚེས་ ༡༠ ཚུ་ནང་ཡང་བརྩི་སྲོལ་ཡོད་རུང་ ད་ལྟོ་གཞུང་འབྲེལ་ངལ་གསོའི་དུས་ཆེན་འདི་ འབྲུག་ལུགས་བསྟན་རྩིས་དང་ ཕུག་རྩིས་དགོངས་མཐུན་སྦེ་ རང་ཟླ་ ༥ པའི་ཚེས་ ༡༠ ལུ་ཆ་བཞག་དོ་ཡོདཔ་ཨིན།

དེ་ཡང་འཇམ་དཔལ་སྒྱུ་འཕྲུལ་དྲྭ་བ་ལས། དཔལ་ལྡན་སངས་རྒྱས་པདྨ་སྐྱེས། །ཀུན་མཁྱེན་ཡེ་ཤེས་མཛོད་འཛིན་པ། །རྒྱལ་པོ་སྒྱུ་འཕྲུལ་སྣ་ཚོགས་འཆང་། །ཆེ་བ་སངས་རྒྱས་རིགས་སྔགས་འཆང་། །ཞེས་ལུང་གིས་བསྔགས་པ་ལྟར་ གུ་རུ་རིན་པོ་ཆེ་འདི་ཉིད་ སྤྱིར་ དེ་བཞིན་གཤེགས་པ་ཐམས་ཅད་ཀྱི་གསུང་གི་བདག་ཉིད་ཨིནམ་མ་ཚད་ ཁྱད་པར་དུའང་ ནུབ་ཕྱོགས་བདེ་ལྡན་གྱི་ཞིང་གི་མགོན་པོ་འོད་དཔག་མེད་ཀྱི་ཐུགས་ཀ་ནས་གསེར་གྱི་རྡོ་རྗེ་ཧྲཱིཿས་མཚན་པ་ཞིག་ལས་ སྐུ་འཁྲུངས་འཁྲུངསཔ་ཨིན། 

དེ་ཡང་གནས་ཕུན་སུམ་ཚོགས་པ་ དབུས་གྱུར་རྡོ་རྗེ་གདན་གྱི་ནུབ་ཕྱོགས་ཨོ་རྒྱན་ཡུལ་གྱི་ལྷོ་ནུབ་ཁ་ཐུག་ སྲིན་པོའི་ཡུལ་དང་ཐག་ཉེ་བའི་དྷ་ན་ཀོ་ཤའི་མཚོའམ་སྲིན་དྷུའི་མཚོ་གླིང་དུ་ ཁ་མདོག་སྣ་ཚོགས་དང་ལྡན་པའི་པདྨའི་སྡོང་པོའི་སྦུབས་སུ། དུས་ཕུན་སུམ་ཚོགས་པ་ སངས་རྒྱས་སྐུ་མྱ་ངན་ལས་འདས་པའི་ལོ་ལྔ་གི་ཤུལ་ལས་ ཤིང་ཕོ་སྤྲེལ་ལོ་སྤྲེལ་གྱི་ཟླ་བའམ་ ཧོར་ཟླ་ ༥ པའི་ཚེས་བཅུའི་སྔ་དྲོ་ཉི་ཤར་གྱི་དུས་ལུ། ཕ་མེད་མ་མེད་རང་བྱུང་སྤྲུལ་པའི་སྐུ་ལུ་ ཁྱེའུ་ཆུང་ལོ་བརྒྱད་ལོན་པའི་ན་ཚོད་བཟུམ་ཅིག་ལུ་ སྐུ་འཁྲུངསཔ་དང་གཅིག་ཁར་ མཚན་དང་དཔེ་བྱད་ཆ་ཚང་སྐུ་ལུ་རྫོགས་ཏེ་ ཕྱག་གཡསཔ་ལུ་རྡོ་རྗེ་དང་གཡོནམ་ལུ་པདྨ་བསྣམས་སྦེ་ པད་སྡོང་གི་རྩེ་ལུ་བཞུགསཔ་ད། ནུབ་ཕྱོགས་ཀྱི་རྒྱལ་པོ་ཨིནྡྲ་བོ་དྷི་བར་པ་ལུ་ སྲས་མེད་ནི་འདི་གིས་ སྲས༌ཀྱི༌དོན༌ལུ༌ ཡར་མཆོད་མར་སྦྱིན་འཕྲོ༌མཐུད༌དེ༌གནང༌ནིའི༌དོན༌ལས༌ རྒྱ་མཚོའི་གླིང་ལུ་ཡིད་བཞིན་གྱི་ནོར་བུ་ལེན་པར་བྱོན་ཏེ་ ལོག་བྱོན་པའི་ལམ་ཁར་ ཐོག་མར་ཆོས་བློན་ཏྲིཀྵ་ན་འཛིན་གྱིས་སྤྲུལ༌པའི༌སྐུ༌འདི༌ མཇལ་ཏེ་རྒྱལ་པོ་ལུ་ཞུ་ནུག། རྒྱལ་པོ་གིས་པད་མའི་སྡོང་པོ་ལས་ཁྱེའུ་བླངས་ཏེ་ མཚན་ལུ་ཡང༌པདྨ་འབྱུང་གནས་ཟེར་ཞུ༌ཞིནམ༌ལས༌ དྲི་བ་ལྔ་དྲིས་ནུག།

ཁྱོད་ཀྱི་ཡབ་ག་ཨིནམ། ཡུམ་ག་ཨིནམ། གཡུས་ག་ལས་སྨོ། གསོལ་ཚོགས་ག་ཅི་བཞེསཔ། ཕྱག་ལཱ་ག་ཅི་སྨོ་ཟེར་དྲིསཝ་ད། ཁྱེའུ་གིས། ང་ཡི་ཕ་ནི་རིག་པའི་ཡེ་ཤེས་ཡིན། །མ་ནི་དབྱིངས་ཕྱུག་ཀུན་ཏུ་བཟང་མོ་ཡིན། །ཡུལ་ནི་ཆོས་དབྱིངས་སྐྱེ་བ་མེད་པ་ཡིན། །རིགས་ནི་དབྱིངས་རིག་གཉིས་སུ་མེད་པར་གཏོགས། །ཟས་སུ་གཉིས་སྣང་རྟོག་པ་ཟ་བ་ཡིན། འདི་ན་ཉོན་མོངས་གསོད་པའི་སྤྱོད་པ་སྐྱོང་། །ཟེར་གསུངསམ་ལས་ ཡ་མཚན་གྱི་གནས་ལུ་གཟིགས་ཏེ་ ཕོ་བྲང་ནང་གདན་དྲངས་ཞིན་ན་ སྲས་ཀྱི་ཚབ་འབད་དེ་རྒྱལ་སྲིད་ཕུལ། མཚན་ཡང་མཚོ་སྐྱེས་རྡོ་རྗེ་ཟེར་གསོལ་ནུག།

དུས་ཆེན་འདི་ ང་བཅས་རའི་ནཱ་ལུ་བརྩི་དགོ་མི་འདི་ གུ་རུ་རིན་པོ་ཆེ་གིས་ དང་པ་ང་བཅས་རའི་འབྲུག་རྒྱལ་ཁབ་ནང་ལུ་ དུས་རབས་ ༨ པའི་ནང་བྱོན་ཏེ་བདུད་བཏུལ། གསང་སྔགས་ཀྱི་ཆོས་འཁོར་བསྐོར། ས་གཞི་སྦས་གནས་ལུ་བྱིན་གྱིས་བརླབས། ཟབ་མོའི་གཏེར་ཁ་སྦས། ཚོགས་གསོག་གི་དད་རྟེན་ལུ་ ཕྱག་ཞབས་ཀྱི་སྐུ་རྗེས་མང་རབས་ཅིག་བཞག་གནང་བའི་ བཀྲིན་ཅན་གྱི་བདག་ཉིད་ཅན་ཅིག་ཨིནམ་མ་ཚད།

གཉིས་པ་ལུ་གུ་རུ་རིན་པོ་ཆེ་་འདི་ སངས་རྒྱས་ཐམས་ཅད་དང་གཉིས་སུ་མེད་པའི་མཁྱེན་བརྩེ་ནུས་པའི་ བདག་ཉིད་ཅན་ཨིན་པའི་ཁར་ ལྷག་པར་དུ་ ང་བཅས་ར་གངས་ཅན་ལྷོ་མོན་ལྗོངས་ཀྱི་ དུས་ངན་སྙིགས་མའི་འགྲོ་བའི་སྡུག་བསྔལ་ལས༌བསྐྱབ་ནིའི་ཞལ་བཞེས་མཛད་དེ་ཡོདཔ་ལས་བརྟེན་ གུ་རུ་རིན་པོ་ཆེ་ལུ་ དང་འདོད་ཡིད་ཆེས་ཕྱིར་མི་ལྡོག་པའི་དད་པ་སྐྱེས་ཏེ་ ཚིག་བདུན་གསོལ་འདེབས་ཀྱིས་སྣ་དྲངས་པའི་ཐོག་ལས་ སྤྱིར་ཚེས་བཅུ་ནམ་ཤར་གྱི་དུས་དང་ ཁྱད་པར་དུ་སྤྲེལ་ཟླའི་ཚེས་བཅུ་ལུ་གསོལ་བ་དྲག་ཏུ་བཏབ་པ་ཅིན་ ཚེ་འདི་ཕྱི་གཉིས་ཆ་ར་ལུ་ བྱིན་རླབས་དང་དངོས་གྲུབ་ འབད་མེད་ལྷུན་འགྲུབ་ཏུ་འབྱུང་ནི་ཨིནམ་ལས་ དེ་གི་དོན་ལུ་སྤྲེལ་ཟླའི་ཚེས་བཅུ་འདི་ གཞུང་འབྲེལ་ངལ་གསོ་སྦེ་ཆ་བཞག་གནངམ་ཨིན་ནོ།།
ཁྲུས་བབས་ངལ་གསོ།

ལོ་ཨ་རྟག་ར་ ཧོར་ཟླ་ ༨ པའི་དབུགས་ཐོབ་ཉི་མ་ལུ་ ཁྲུས་བབས་ཀྱི་ངལ་གསོ་ཕོགཔ་ཨིན། དེ་ཡང་ཧེ་མ་འཇིག་རྟེན་གྱི་ཁམས་འདི་རིམ་པ་བཞིན་དུ་སྦེ་ གྲུབ་ཚར་བའི་ཤུལ་ལུ་ སེམས་ཅན་སྤྱི་མཐུན་གྱི་ལས་ཀྱི་དབང་ལས་ ཉི་ཟླ་སྐར་གསུམ་ འཇིག་རྟེན་གྱི་ཁམས་འདིར་འཆར་བའི་དུས་སྐབས་འགོ་བཙུགས་ནུག།

དེ་ཚུ་གི་གྱལ་ཁར་ སྐར་མ་རི་ཥིའམ་ཁྲུས་སྐར་ཟེར་མི་ཅིག་བྱུང་ཡོདཔ་བཞིན་དུ་ འདི་གི་འཆར་ལུགས་ཡང་ དབང་ཆེན་རིའི་རྒྱལ་པོ་རི་རབ་ཀྱི་ཕྱེད་ཀ་ལས་ཕར་ གསེར་གྱི་རི་བོ་གཉའ་ཤིང་འཛིན་གྱི་རི་བོའི་རྩེ་སྟེ་ རྒྱ་མཚོ་ལས་དཔག་ཚད་ཉིས་ཁྲི་གིས་མཐོ་བའི་གནམ་ཁ་ལས་ ཟླ་བ་དྲུག་ཉི་མ་ལུ་དང་ ཟླ་བ་དྲུག་ནུབ་མོ་ལུ་སྦེ་ཤར་དོ་ཡོདཔ་ཨིན་མས།

སྐར་མ་འདི་ ངོ་བོ་ཆུ་ཤེལ་གྱི་རང་བཞིན་ ནོར་བུ་ཀེ་ཏ་ཀ་ལས་གྲུབ་གྲུབཔ་ ཞེང་ཚད་རྒྱང་གྲགས་དྲུག་གི་ཚད་དང་ལྡན་པའི་གུ༌ གསེར་གྱི་ས་གཞི་ལུ་གསེར་གྱི་ར་བས་བསྐོར་བ་ ལྷའི་གྲོང་ཁྱེར་དང་སྐྱེད་མོས་ཚལ་ལ་སོགས་པ་ག་ནི་བས་ ཉམས་དགའ་བས་བརྒྱན་པའི་རྒྱུ་སྐར་འདི་ རིམ་པ་བཞིན་དུ་ རི་རབ་བསྐོར་ཏེ་ཤརཝ་ཨིན༌མས། 

གསེར་གྱི་རི་བོ་མུ་ཁྱུད་འཛིན་གྱི་ལྷོ་ཕྱོགས་ཀྱི་ རྒྱ་མཚོའི་དབུས་སུ་ དང་ཕུ་ ལྷ་ཀླུ་གནོད་སྦྱིན་དྲང་སྲོང་བདེན་པ་གྲུབ་པ་ཚུ་གིས་ རིན་པོ་ཆེ་སྣ་ཚོགས་ལས་ རྒྱལ་བ་རྣམ་པར་སྣང་མཛད་ཀྱི་སྐུ་བརྙན་ཅིག་བཞེངས་ཏེ་ཡོད་མི་འདི་གི་ དབུའི་གཙུག་ཏོར་ཡང་ ནོར་བུ་ཆུ་ཤེལ་ལས་གྲུབ་གྲུབ་ཨིན་མས། དེ་འབད་ནི་འདི་གིས་ལོ་རེ་བཞིན་ ཟླ་བརྒྱད་པའི་ནང་ཚར་རེ་ དབུགས་ཐོབ་དང་འཁྲིལ་ཏེ་རྒྱུ་སྐར་རི་ཥི་འདི་ སངས་རྒྱས་རྣམ་པར་སྣང་མཛད་དེའི་ དབུའི་གཙུག་ཏོར་གྱི་ཐད་ཀའི་ནམ་མཁར་ལྷོད་དོ་ཡོདཔ་ཨིན་མས།

སྐར་མ་འདི་ སངས་རྒྱས་རྣམ་པར་སྣང་མཛད་ཀྱི་དབུའི་གཙུག་ཏོར་འབྱིད་དེ་འགྱོ་ཚུགས་ཚུགས་ལུ་ ཞག་བདུན་འགོར་དོ་ཡོདཔ་ལས་ དེའི་རིང་ལུ་རྒྱལ་བ་རྣམས་ཀྱི་ཐུགས་བསྐྱེད་དང་ དྲང་སྲོང་རྣམས་ཀྱི་བདེན་ཚིག་ སེམས་ཅན་སྤྱི་མཐུན་གྱི་བསོད་ནམས་ཀྱི་སྟོབས་ལས་ སངས་རྒྱས་རྣམ་པར་སྣང་མཛད་ཀྱི་ དབུའི་གཙུག་ཏོར་ཆུ་ཤེལ་གྱི་རང་བཞིན་ཅན་འདི་ལས་ བདུད་རྩིའི་རྒྱུན་ཉིན་ཞག་བདུན་གྱི་རིང་ལུ་འབབ་དོ་ཡོདཔ་ཨིན་མས།

བདུད་རྩིའི་རྒྱུན་གྱི་ཟེགས་མས་ཁྱབ་པའི་ འཛམ་གླིང་གི་ཆུ་ཕྲན་ཚུ་ཡང་ བདུད་རྩིའི་རང་བཞིན་དུ་འགྱུར་དོ་ཡོདཔ་ལས་ དུས་དེ་དང་བསྟུན་ཏེ་ ཁྲུས་ལུ་བརྩོན་པ་ཅིན་ ང་བཅས་ར་གི་ལས་སྒྲིབ་བག་ཆགས་ངན་པ་ཚུ་དག་ནི་དང་ རྐྱེན་བར་ཆད་ནད་ཡམས་རིམས་ཚད་ཚུ་ཞི་སྟེ་ བདེ་བ་ཕུན་སུམ་ཚོགས་པ་འཐོབ་ནི་ཨིན་མས།

དེ་འབད་ནི་འདི་གིས་ ང་བཅས་རའི་འབྲུག་རྒྱལ་ཁབ་ནང་ལུ་ཡང་ ཁྲུས་བབས་ཉིནམ་དང་པའི་ཚེ་གཞུང་འབྲེལ་གྱི་ངལ་གསོ་སྦེ་བཞག་གནང་མི་འདི་ མི་མང་ག་ར་གཙོ་བོ་ཁྲུས་འབད་ནི་གི་དོན་ལུ་དང་ དེ་དང་འབྲེལ་མི་དགའཝ་འཛོམས་ཏེ་ གླིང་ག་ཚུ་ནང་སྤྲོ་བཤལ་འགྱོ་ནི་དང་ བཞེས་སྒོ་ལེགས་ཤོམ་ཟ་སྟེ་ སེམས་སྤྲོ་བའི་རྩེད་སྟོན་དང་དགའ་སྤྲོ་བསྒྱུར་ཏེ་ ལུས་སེམས་ལུ་ངལ་གསོ་ཐོབ་པའི་དོན་ལུ་ཨིན་ཟེར་ཞུ་ནི་ཨིན།
ལྷ་བབས་དུས་ཆེན།

ཟླཝ་ ༩ པའི་ཚེས་ ༢༢ ཀྱི་ཉིནམ་འདི་ བདག་ཅག་གི་སྟོན་པ་སངས་རྒྱས་ཤཱཀྱ་ཐུབ་པ་ སྟེང་ལྷ་ཡུལ་ལས་ འཇིག་རྟེན་མི་ཡུལ་ལུ་བབས་ཏེ་བྱོན་པའི་ལྷ་བབས་དུས་ཆེན་ཨིན།

དེ་ཡང་ སངས་རྒྱས་ཤཱཀྱ་ཐུབ་པ་སྐུ་འཁྲུངས་ཏེ་ བདུན་ཕྲག་གཅིག་གི་ཤུལ་ལུ་ ཡུམ་སྒྱུ་མ་ལྷ་མཛེས་འདི་གཤགས་སོ་ནུག། སངས་རྒྱས་ཀྱིས་ཡུམ་ལུ་དྲིན་ལན་འཇལ་ནིའི་ཐུགས་བཞེད་ག་དེ་སྦེ་གནང་རུང་ མཛད་ཐབས་ཅིག་གཞན་ག་ནི་ཡང་མ་བྱུང་པར་ལུས་ས་ལས་ ཤུལ་མར་ཡུམ་སྒྱུ་མ་ལྷ་མཛེས་ སྟེང་ལྷ་ཡུལ་སུམ་ཅུ་རྩ་གསུམ་པའི་ལྷ་གནས་ལུ་ སྐྱེ་བ་བཞེས་ཏེ་བཞུགས་ཡོདཔ་མཁྱེན་ཆི་ནུག།

དེ་ལས་ སངས་རྒྱས་ཁོ་ར་ མངོན་པར་རྫོགས་པར་སངས་རྒྱས་ཏེ་ ལོ་དྲུག་གི་ཤུལ་ལུ་ དགུང་ལོ་ ༤༡ བཞེས་པའི་ཆུ་སྟོད་ཟླ་བའམ་ ཧོར་ཟླ་ ༦ པའི་ཚེས་ ༡༥ ལུ་ ལྷ་ཡུལ་སུམ་ཅུ་རྩ་གསུམ་ལུ་ ཡུམ་གྱི་དྲིན་ལན་འཇལ་ནིའི་དོན་ལུ་ ཆོས་གསུང་པར་བྱོན་ནུག། ཚེས་ ༡༦ ལས་འགོ་བཟུང་སྟེ་ སྐྱེད་ཚལ་ཀོ་བི་ད་རའི་དྲུང་དུ་ དབྱར་གནས་ཟླཝ་གསུམ་བཞུགས་པར་ཞལ་བཞེས་མཛད་དེ་ ལ་བ་དཀར་པོའི་རྡོ་ལེབ་ཀྱི་ཐོག་ལུ་བཞུགས་ཞིནམ་ལས་ ཡུམ་གྱིས་གཙོས་པའི་ལྷ་དང་ལྷ་མོ་ཚུ་ལུ་ ཆོས་འཁོར་བསྐོར་སྦེ་བཞུགས་ནུག།

དེ་བསྒང་ འཇིག་རྟེན་མི་ཡུལ་ལུ་ མིའི་འཁོར་དགེ་བསྙེན་ཕ་མ་གཉིས་དང་ དགེ་སློང་ཕ་མ་གཉིས་ཏེ་འཁོར་རྣམ་པ་བཞི་དང་ སྦྱིན་བདག་ཆོས་རྒྱལ་གཟུགས་ཅན་སྙིང་པོ་སོགས་ སངས་རྒྱས་མཇལ་བའི་གོ་སྐབས་མ་ཐོབ་པར་ མུན་པའི་བསྐལ་པ་བཟུམ་ཅིག་ནང་སྡོད་དགོཔ་བྱུང་ནུག། ག་ར་གིས་ཉན་ཐོས་མཆོག་ཟུང་གཉིས་ལུ་ཞུཝ་ད་ ཤཱ་རི་བུ་གིས་མངོན་ཤེས་ཀྱིས་གཟིགས་ཏེ་ སངས་རྒྱས་ལྷ་ཡུལ་ལུ་བཞུགསཔ་མཁྱེན་ཞིན་ན་ རྫུ་འཕྲུལ་གྱི་མཆོག་ཏུ་གྱུར་པ་མོའུ་འགལ་གྱི་བུ་ལུ་ ག་ར་གིས་སངས་རྒྱས་ལོག་སྟེ་ མི་ཡུལ་ལུ་གདན་འདྲེན་ཞུ་བར་འབྱོན་གནང་ཟེར་གསོལཝ་བཏབ་ནུག། ཁོ་གིས་ཡང་ཞལ་གྱིས་བཞེས་ཏེ་མོའུ་འགལ་གྱི་བུ་གིས་ཟླ་ ༩ པའི་ཚེས་བཅོ་ལྔ་ལུ་ ལྷ་ཡུལ་སུམ་ཅུ་རྩ་གསུམ་ལུ་བྱོན་ཞིན་ན་ སངས་རྒྱས་ལུ་གསོལ་བ་བཏབཔ་ད་ སངས་རྒྱས་ཀྱིས་ཡང་ ཞག་བདུན་གྱི་ཤུལ་ལུ་འཛམ་བུ་གླིང་ལུ་ ལོག་འབྱོན་ནི་གི་ཞལ་བཞེས་མཛད་གནང་ནུག།

དེ་བཞིན་དུ་སྦེ་ སངས་རྒྱས་བཅོམ་ལྡན་འདས་ཀྱིས་ སྟོན་ཟླ་འབྲིང་པོ་ཐ་སྐར་ཟླ་བའམ་ཧོར་ཟླ་ ༩ པའི་ཚེས་ ༢༢ ལུ་ མི་ཡུལ་ལུ་འབྱོན་ནི་འབདཝ་ད་ ལྷ་ཡི་དབང་པོ་བརྒྱ་བྱིན་གྱིས་ དབུས་སུ་བཻ་ཌཱུརྱའི་བད་སྐས་རིངམོ་ཅིག་དང་ གཡས་ཁ་ཐུག་གསེར་གྱི་བད་སྐས་རིངམོ་ཅིག་ གཡོན་ཁ་ཐུག་ལུ་ དངུལ་གྱི་བད་སྐས་རིངམོ་ཅིག་བཙུགས་སྦེ་ཕུལ་མི་གི་ དབུས་ཀྱི་བད་སྐས་ལས་ སངས་རྒྱས་བཅོམ་ལྡན་འདས་དང་ གཡས་ཀྱི་བད་སྐས་ལས་ ལྷ་ཚངས་པ་གིས་རྔ་ཡབ་དཀར་པོ་བཅོམ་ལྡན་འདས་ལུ་བསིལ་ཡབ་ཕུལ། གཡོན་གྱི་བད་སྐས་ལས་མར་ ལྷའི་དབང་པོ་བརྒྱ་བྱིན་གྱིས་ གདུགས་དཀར་པོ་བཅོམ་ལྡན་འདས་ཀྱི་དབུ་ལུ་ཕུལ་བཞིན་དུ་ འཁོར་ལྷ་དང་ལྷ་མོ་ཚུ་གིས་མཆོད་སྤྲིན་དང་བཅས་ཏེ་ གྲོང་ཁྱེར་ཤཱང་ཀ་ཤའི་འགྲམ་དུ་ མེ་ཏོག་ཨུ་དུམ་ཝ་རའི་ནགས་ཚལ་ནང་ འཁོར་ལྷ་དང་མི་ཚུ་ག་ར་འཛོམས་སར་བབས་ཏེ་བྱོན་གནང་ནུག།

དེ་བསྒང་འཁོར་རྣམ་པ་བཞི་དང་ རྒྱལ་པོ་གཟུགས་ཅན་སྙིང་པོ་ལ་སོགས་པ་ མིའི་གདུལ་བྱ་ཚུ་ག་ར་ དགའ་སྤྲོ་ཚད་མེད་ངང་ལས་ཕེབས་བསུ་དང་ ཕྱག་དང་བསྐོར་བ་གསོལ་འདེབས་དང་ བསྙེན་ཀུར་ཞབས་ཏོག་ཚད་མེད་པར་ཞུཝ་མ་ཚད་ ཉིནམ་དེ་ལུ་ མ་འོངས་པའི་སེམས་ཅན་ཚུ་ དགེ་བ་དང་བསོད་ནམས་གསོག་པའི་ དུས་ཆེན་བཟང་པོར་བྱིན་གྱིས་བརླབས་ཏེ་གནངམ་བཞིན་དུ་ དུས་བཟང་འདི་ལུ་དགེ་སྦྱོར་གྱི་བྱ་བ་ག་ཅི་བསྒྲུབས་རུང་ ཕན་ཡོན་གྱི་འགྱུར་ཁྱད་སྦོམ་ཡོདཔ་ཨིན། 

ང་བཅས་རའི་འབྲུག་རྒྱལ་ཁབ་འདི་ཡང་ ནང་པ་སངས་རྒྱས་པའི་ཆོས་ལྡན་རྒྱལ་ཁབ་ཅིག་འབད་ནི་འདི་གིས་ དེའི་ཉིན་མར་གཞུང་འབྲེལ་ངལ་གསོ་སྦེ་ གསལ་བསྒྲགས་གནང་ཡོདཔ་བཞིན་དུ་ དེ་བཟུམ་མའི་དུས་ཆེན་སྐབས་ལུ་ ག་ར་འབད་རུང་འཇིག་རྟེན་གྱི་ལཱ་ཚུ་བཞག་སྟེ་ བསོད་ནམས་གསག་པའི་དགེ་བ་ ཆེ་ཕྲ་གང་ལྕོགས་བསྒྲུབ་གནང་དགོཔ་གལ་ཆེ།།
དགུན་ཉིན་ལོག་ངལ་གསོ།

ཧོར་ཟླ་ ༡༡ པའི་ནང་ ཉིམ་ལྷོ་ལས་བྱང་ལུ་ལོག་པའི་བསྒང་ གཞུང་གི་ཁ་ཐུག་ལས་ཡང་ ཉིན་ལོག་གི་ངལ་གསོ་ཉིནམ་གཅིག་བཞག་ནི་ཡོད། དེ་བསྒང་ ཉིན་ལོག་གིས་མ་ཚད་པར་ གནམ་ལོ་གསར་པའི་འགོ་ཡང་ དེ་ཁ་ལས་བཙུགས་དོ་ཡོདཔ་ལས་ ཉིན་ལོག་གི་དགའ་སྟོན་ག་དེ་རྒྱས་རྒྱས་སྦེ་བརྩི་སྲོལ་ཡོད།

ཉིན་ལོག་ དེ་ཡང་ དགུན་གྱི༌ཉིན་ལྡོག་འདི་ འབྱུང་རྩིས་པའི་ལུགས་ལྟར་ ཧོར་ཟླ་བཅུ་གཅིག་པ་ དཔྱིད་ཟླ་ར་བ་སྟག་གི་ཟླཝ་འདི་ལུ་ཉིམ་ལོགཔ་ཨིན། སྤྱི་འགྲོས་ཀྱི་དབང་དུ་འབད་བ་ཅིན་ གླིང་བཞི་ལུ་ཉི་མ་འཆར་ནུབ་ཀྱི་ དུས་མི་འདྲ་བའི་ཁྱད་པར་ཡོདཔ་ལས་ ཉིན༌མཚན༌རིང༌ཐུང༌གི༌ཁྱད༌པར༌ཡང༌བརྩི༌སྲོལ༌སོ༌སོ༌སྦེ༌ཡོད། ང༌བཅས༌རའི༌ལྷོ་ཕྱོགས་འཛམ་བུ་གླིང་འདི༌ནང༌འབད་བ་ཅིན་ ཉི་མའི་འགྲོས་སྟངས་འདི་ ཉི་མ་ལྷོ་བགྲོད་དང་བྱང་བགྲོད་ཀྱི་རིམ་པ་གཉིས་ཡོད་མི་འདི་ ཁྱིམ་བཅུ་གཉིས་ཀྱི་ཆགས་གནས་དང་འཁྲིལ་ཏེ་ བརྒལ་བགྲོད་ཀྱི་དབང་ལས་ ཉིན་མཚན་རིང་ཐུང་སྦེ་འགྱོཝ་ཨིན།

ཉིན་མཚན་རིང་ཐུང་གི་ཚད་དེ་ཡང་ ཉིན་མཚན་གཅིག་ལུ་ཆུ་ཚོད་ ༦༠ བརྩིས་ཏེ་ ཉིནམ་རིང་ཤོས་སྐབས་ཆུ་ཚོད་ ༣༦ དང་ ནུབ་མོ་ཆུ་ཚོད་ ༢༤ ཨིནམ་བཞིན་དུ་ནུབ་མོ་རིངམ་ད་ མཚན་ཚད་ཆུ་ཚོད་ ༣༦ དང་ཉིན་ཚད་ ༢༤ ལུ་འགྱོཝ་ཨིན།

དེ་འབད་ནི་འདི་གིས་ ཧོར་ཟླ་ ༡༡ པའི་ནང་ ཉིམ་ཐུང་བའི་མཐར་ཐུག་སྟེ་ ལྷོ་ལས་བྱང་ལུ་ལོག་པའི་དགུན་ཉིན་ལོག་དང་ ཧོར་ཟླ་ ༥ པའི་ནང་ཉིནམ་རིང་བའི་མཐར་ཐུག་སྟེ་ བྱང་ལས་ལྷོ་ལུ་ལོག་པའི་བྱཱར་གྱི་ཉིན་ལོག་ཕོགཔ་ཨིན། དེ་ལས་ཧོར་ཟླ་ ༨ པ་དང་ ༢ པ་གཉིས་ལུ་ ཉིན་མཚན་རིང་ཐུང་འདྲན་འདྲ་སྙོམས་ནི་འདི་གིས་ སེར་ཁ་དང་སོ་ཁ་གི་ཉིན་མཚན་སྙོམས་པའི་དུས་ཨིནམ་ལས་ དུས་ཚོད་དེ་བཞི་ལུ་དུས་བཞི་ཟེར་ཡང་སླབ་ཨིན།

དགུན་ཉིན་ལོག་གི་སྐབས་ལུ་ གཞུང་འབྲེལ་ངལ་གསོ་བཞག་དགོ་མི་འདི་ ཉིན་ལོག་གི་སྐབས་ དགེ་སྦྱོར་གྱི་བྱ་བ་ག་ཅི་བསྒྲུབ་རུང་ཕན་ཡོན་འབུམ་འགྱུར་དུ་གསུངས་ཡོདཔ་ལས་ མི་ཚུ་དགེ་བ་བསྒྲུབ་ནིའི་དོན་ལུ་ཨིནམ་མ་ཚད་ དགུན་གྱི་ཉིན་ལོག་སྐབས་ ལོ་གསར་ཡང་ཕོགཔ་ལས་ ལོ་གསར་དང་འབྲེལ་བའི་དགའ་སྤྲོ་བསྒྱུར་ནི་ཚུ་གི་དོན་ལུ་ གཞུང་གི་ངལ་གསོ་བཞག་དོ་ཡོདཔ་བཞིན་དུ་ དགུན་ཉིན་ལོག་གི་ངལ་གསོ་དེའི་སྐབས་ལུ་ ཕམ༌བུ༌གཞི༌དང༌དགའཝ༌མཐུནམ༌ཚུ༌ག༌ར༌གཅིག༌ཁར༌འཛོམས༌ཏེ༌ མདའ་རྩེད་ རྡོས༌སྒོར༌ གླུ་དང༌ཞབས་ཁྲ་ རྩེད་སྟོན་གྱི་དགའ་སྤྲོ་བསྒྱུར་ནིའི་དོན་ལུ་ཨིན་ནོ།།
ཚེས་བཟང་དུས་བཟང་གཞན་གྱི་སྐོར།

དེ་ཡང་ཟླཝ་ཤར་ཚད་ཀྱི་ཚེས་བརྒྱད་ལུ་ སངས་རྒྱས་སྨན་བླའི་དུས་ཆེན་ཨིན། འདི་སྐབས་སངས་རྒྱས་དེ་ལུ་གསོལ་བ་བཏབ་སྟེ་ སྨན་ལྷ་ཆོ་ག་དང་ སྨན་གཟུངས་འདོན་པ་ཅིན་ ནད་རིགས་བཞི་བརྒྱ་རྩ་བཞི་ཐམས་ཅད་ཞི་བ་དང་། རྐྱེན་ཉིས་ཁྲི་ཆིག་སྟོང་ཚུ་ཡང་བཟློག་ནི་ཨིན། 

ཟླཝ་ཐོན་ཚད་ཀྱི་ཚེས་བཅུ་ ཡོངས་རྫོགས་གུ་རུ་རིན་པོ་ཆེའི་དུས་ཆེན་ཨིན། འདི་སྐབས་གུ་རུ་རིན་པོ་ཆེར་གསོལ་བ་བཏབ་སྟེ་ཚོགས་འཁོར་ཕུལ་ བཛྲ་གུ་རུ་བགྱང་པ་ཅིན་ ཚེ་འདིའི་འགལ་རྐྱེན་བར་ཆད་ག་ར་ཞི་བ་དང་ ཕྱི་མ་པདྨ་འོད་ཀྱི་ཕོ་བྲང་དུ་སྐྱེ་ནི་ཨིན།

ཚེས་བཅོ་ལྔ་ཡོངས་རྫོགས་ སངས་རྒྱས་སྣང་བ་མཐའ་ཡས་ཀྱི་དུས་ཆེན་ཨིན། འདི་སྐབས་ལུ༌སངས་རྒྱས་དེ་ལུ་གསོལ་བ་བཏབ་སྟེ་ འོད་ཆོག་དང་བསྙུང་གནས་སྲུང་ ཨ་མི་དྷེ་བ་བགྱངས་པ་ཅིན་ ཚེ་འདི་ལུ་ནད་གདོན་སྡིག་སྒྲིབ་ག༌ར༌བྱང་སྟེ་ ཕྱི་མ་ནུབ་ཕྱོགས་བདེ་བ་ཅན་ལུ་སྐྱེ་ནི་ཨིན། 

ཉེར་ལྔ་བྱུང་ཚད་ མར་ངོའི་ཚེས་བཅུ་ཟེར་མཁའ་འགྲོའི་དུས་ཆེན་ཨིན། དེ་སྐབས་ཚོགས་འཁོར་བསྐོར་ཏེ་ ཚོགས་གསོག་སྒྲིབ་སྦྱོང་འབད་བ་ཅིན་ དངོས་གྲུབ་སྣ་ཚོགས་ཐོབ་ཅིང་ ཕྲིན་ལས་མ་ལུས་འགྲུབ་པ་དང་ ཕྱི་མར་དག་པའི་ཞིང་ཁམས་སུ་སྐྱེ་ནི་ཨིན།

གནམ་སྒང་ཐོན་ཚད་ སངས་རྒྱས་ཀྱི་དུས་ཆེན་ཨིན། དེ་སྐབས་སངས་རྒྱས་ལུ་གསོལ་བ་བཏབ་སྟེ་ ཚོགས་གསོག་སྒྲིབ་སྦྱོང་འབད་བ་ཅིན་ ལས་སྒྲིབ་དག་སྟེ་སངས་རྒྱས་ཀྱི་གོ་འཕང་འཐོབ་ནི་ཨིན།

དེ་བཟུམ་མའི་ཚེས་བཟང་ དུས་བཟང་ཚུ་ནང་ རྟེན་བཟང་པོ་ལུ་ཕྱག་དང་བསྐོར་བ་ མཆོད་པ་ཕུལ་ནི་ལ་སོགས་པ་དགེ་བའི་ལཱ་ག་ཅི་ར་འབད་རུང་ དུས་ཚོད་གཞན་ཁར་འབད་མི་ལས་ ཕན་ཡོན་བརྒྱ་འགྱུར་གྱི་ལྷག་པར་ཡོདཔ་སྦེ་གསུངས༌ཏེ༌ཡོད། དེ༌བཟུམ༌སྦེ༌ སྡིག༌པའི༌ལཱ༌འབད༌རུང༌ སྡིག༌པའི༌ཉེས༌དམིགས༌ཡང༌བརྒྱ༌འགྱུར༌གྱིས༌ལྷགཔ༌སྦེ༌འགྱོ༌ནི༌ཨིནམ༌ལས༌ ག་ར་སྡིག་པའི་ལཱ་སྤངས་ཏེ་ དགེ༌བའི་ལཱ་ལུ་བརྩོན༌གནང་ཟེར་ཞུ་ནི་ཨིན་ནོ།།     །།
འབྲུག་རྒྱལ་ཁབ་དགའ་བའི་ཞིང་ཁམས་ནང་། ༼རྫོང་ཁའི་ཞབས་ཁྲ།༽

༉ འབྲུག་རྒྱལ་ཁབ་དགའ་བའི་ཞིང་ཁམས་ནང་།། མགོན་བླ་མེད་ཨོ་རྒྱན་པདྨ་བྱོན།། ཆོས་གསང་སྔགས་བསྟན་པ་ཕྱོགས་མཐར་སྤེལ།། དཔལ་ཟངས་མདོག་དཔལ་རིར་བྱིན་གྱིས་རློབས།། འབྲུག་རྒྱལ་ཁབ་སྦས་ཡུལ་སྐྱིད་པའི་ཞིང་།། ཕ་དྲིན་ཅན་ངག་དབང་རྣམ་རྒྱལ་བྱོན།། དཔལ་ཆོས་སྲིད་ལུགས་གཉིས་རྒྱལ་མཚན་བཙུགས།། རང་དབང་གི་རྒྱལ་དར་ཕྱོགས་བརྒྱར་བསྒྲེངས།། འབྲུག་མངའ་བདག་རྒྱལ་པོ་རིན་པོ་ཆེ།། སྐུ་འགྱུར་མེད་ཞབས་པད་བསྐལ་བརྒྱར་བརྟན།། མཐུན་ལམ་གྱི་དར་དཀར་བརྐྱང་བཞིན་དུ།། ཆབ་སྲིད་དང་སངས་རྒྱས་བསྟན་པ་སྤེལ།། འབྲུག་མི་སེར་ཡོངས་ཀྱི་ཁ་རྗེ་བཟང་།། བདེ་སྐྱིད་ཀྱི་དཔལ་འབྱོར་གོང་ལས་འཕེལ།། ལྷག་བསམ་གྱི་མེ་ཏོག་འདབ་བརྒྱ་བཞད།། དཔལ་འབྲུག་པ་དར་ཞིང་རྒྱས་པར་ཤོག། །།
བྱོན་པ་ལེགས་སོ་ལེགས་སོ། ༼རྫོང་ཁའི་ཞབས་ཁྲ།༽

༉ བྱོན་པ་ལེགས་སོ་ལེགས་སོ།། ཤར་ཕྱོགས་རི་བོའི་རྩེ་ནས།། དཀར་གསལ་ཉི་ཟླ་གཉིས་ཀྱིས།། གླིང་བཞི་སྐྱོང་བ་ལེགས་སོ།། བྱོན་པ་ལེགས་སོ་ལེགས་སོ།། སུམ་རྩེན་ལྷ་ཡི་གླིང་ནས།། བརྒྱ་བྱིན་ལྷ་ཡི་སྲས་པོས།། རྣམ་ཀུན་གཟིགས་པ་ལེགས་སོ།། བྱོན་པ་ལེགས་སོ་ལེགས་སོ།། བྱང་ཕྱོགས་ལྕང་ལོ་ཅན་ནས།། རྣམ་སྲས་ནོར་ལྷའི་རྒྱལ་པོས།། དངོས་གྲུབ་གནང་བ་ལེགས་སོ།། བྱོན་པ་ལེགས་སོ་ལེགས་སོ།། ཡིད་བཞིན་ནོར་བུའི་གླིང་ནས།། དེད་དཔོན་ནོར་བུ་བཟང་པོས།། འདོད་དགུ་རྙེད་པ་ལེགས་སོ།། བྱོན་པ་ལེགས་སོ་ལེགས་སོ།། འོག་མིན་ཆོས་སྐུའི་ཞིང་ནས།། ཕ་གཅིག་དྲིན་ཅན་བླ་མས།། དུས་རྒྱུན་བརྩེ་བ་ལེགས་སོ།། བྱོན་པ་ལེགས་སོ་ལེགས་སོ།། འབྲུག་ཡུལ་སྐྱིད་པའི་ལྗོངས་སུ།། མི་དབང་མངའ་བདག་རྒྱལ་པོས།། ཆོས་སྲིད་སྐྱོང་བ་ལེགས་སོ།། བྱོན་པ་ལེགས་སོ་ལེགས་སོ།། སྐུ་མགྲོན་ལྷན་རྒྱས་ཚོགས་རྣམས།། ཐུགས་དགོངས་སྤྲོ་བའི་ངང་ནས།། ལྟད་མོ་གཟིགས་པ་ལེགས་སོ།། །།
ལྷོ་ལྗོངས་ཡངས་པའི་གླིང་ལ། ༼རྫོང་ཁའི་ཞབས་ཁྲ།༽

༉ ལྷོ་ལྗོངས་ཡངས་པའི་གླིང་ལ།། དམ་ཆོས་བསྟན་པ་དར་སོང་།། བླ་མའི་གདན་ས་ལ།། གཡུ་ཆུང་འབྲུ་དཀར་ལ།། བཀྲ་ཤིས་སྐྱིད་པའི་རྩེ་ནས།། བདེ་སྐྱིད་ཉི་མ་ཤར་སོང་།། བླ་མའི་གདན་ས་ལ།། གཡུ་ཆུང་འབྲུ་དཀར་ལ།། མི་དབང་འཇིགས་མེད་ཆོས་རྒྱལ།། སྐུ་ཚེ་ཡུན་དུ་གནས་སོང་།། བླ་མའི་གདན་ས་ལ།། གཡུ་ཆུང་འབྲུ་དཀར་ལ།། བུ་དང་བུ་མོའི་ཚོགས་རྣམས།། དགའ་བའི་བྲོ་གླུ་འཁྲབ་ཡོད།། བླ་མའི་གདན་ས་ལ།། གཡུ་ཆུང་འབྲུ་དཀར་ལ།། །།
རྒྱལ་ལོ་རྒྱལ་ལོ་ལྷ་རྒྱལ་ལོ། ༼རྫོང་ཁའི་ཞབས་ཁྲ།༽

༉ རྒྱལ་ལོ་རྒྱལ་ལོ་ལྷ་རྒྱལ་ལོ།། དཔལ་ལྡན་འབྲུག་པ་ལྷ་རྒྱལ་ལོ།། དཔལ་འཁོར་ལོ་སྡོམ་པའི་གནས་མཆོག་ན།། ལུགས་གཉིས་ཀྱི་བསྟན་པ་དར་བའི་ཡུལ།། འབྲུག་རྒྱལ་ཁབ་བདེ་སྐྱིད་ལྡན་པའི་གླིང་།། ལྷ་ཨོ་རྒྱན་གུ་རུའི་སྦས་གནས་ཡིན།། རྒྱལ་ལོ་་་་་་་་་་།། དཔལ་ལྡན་་་་་་་་་་།། དཔོན་མངའ་བདག་ཞོ་ཤེལ་ཟླ་བ་ལ།། འབངས་བློན་འཁོར་ནམ་ཁའི་སྐར་ཚོགས་འདྲ།། མཐའ་དམ་ཚིག་གསལ་བའི་འོད་ཟེར་གྱིས།།ཡུལ་རྒྱལ་ཁབ་སྐྱིད་སྡུག་མུན་པ་སེལ།། རྒྱལ་ལོ་་་་་་་་་་།། དཔལ་ལྡན་་་་་་་་་་་་།། ཚེ་ད་རེས་འདོད་ཡོན་ལོངས་སྤྱོད་འཛོམས།། བདེ་སྐྱིད་ཀྱི་དགའ་སྟོན་ཕུན་སུམ་ཚོགས།། དེ་མངའ་བདག་རྒྱལ་པོའི་སྐུ་དྲིན་ཡིན།། སྐུ་ཞབས་པད་བརྟན་པའི་རྟེན་འབྲེལ་ཞུ།། རྒྱལ་ལོ་་་་་་་་་་།། དཔལ་ལྡན་་་་་་་་་་་་།། ཆོས་སངས་རྒྱས་བསྟན་པ་དར་ཞིང་རྒྱས།། དུས་གཏན་དུ་བདེ་བའི་གོ་འཕང་ཡོད།། འདི་བསྟན་འཛིན་སྐྱེས་བུའི་བཀྲིན་ཡིན།། ཆོས་འཛམ་གླིང་ཁྱབ་པའི་སྨོན་ལམ་ཞུ།། རྒྱལ་ལོ་་་་་་་་་་།། དཔལ་ལྡན་་་་་་་་་་་་།། ཡུལ་རང་དབང་རང་བཙན་བསྐལ་བརྒྱར་བརྟན།། འབངས་འཁོར་གཡོག་མངའ་ཐང་གོང་ལས་འཕེལ།། འདི་རྗེ་འབངས་དམ་ཚིག་གཙང་མའི་དྲིན།། དུས་ནམ་ཡང་འགྱུར་མེད་བཀྲིས་ཤོག། རྒྱལ་ལོ་རྒྱལ་ལོ་ལྷ་རྒྱལ་ལོ།། དཔལ་ལྡན་འབྲུག་པ་ལྷ་རྒྱལ་ལོ།། །།
ཟླ་བ་ ༡༢ པའི་ལོ་གསར་ངལ་གསོ།

རྒྱལ་གྱི་ཟླ་བའམ་ཧོར་ཟླ་བཅུ་གཉིས་པའི་ཚེས་གཅིག་ལུ་ ལོ་གསར་སྦེ་བརྩི་སྟེ་ངལ་གསོ་བཞགཔ་ཨིན། དེ་ཡང་ ཧོར་ཟླ་ ༡༢ པ་འདི་ སྤྱིར་འབྱུང་རྩིས་པའི་ལུགས་དཔྱིད་ཟླ་འབྲིང་པོ་ཡོས་ཀྱི་ཟླ་བ་ཨིན་རུང་ སྐབས་འདིར་ཐུན་མོང་མ་ཡིན་པའི་ལུགས་ རྡོ་རྗེ་མཁའ་འགྲོའི་རྒྱུད་དང་ དགོངས་འདུས་ཀྱི་རྩིས་གཞུང་ནང་ལས་ དཔྱིད་ཟླ་ར་བ་སྟག་གི་ཟླ་བ་འདི་ ཧོར་ཟླ་བཅུ་གཉིས་པ་ལས་བརྩི་སྲོལ་ཡོདཔ་ལས་བརྟེན་ཏེ་ དཔྱིད་ཟླ་ར་བ་སྟག་གི་ཚེས་གཅིག་ལས་ ལོ་འགོ་ངོས་འཛིན་འབད༌དེ༌ བཅུ་གཉིས་པའི་ཚེས་གཅིག་ལུ་ལོ་གསར་ བརྩི་སྲོལ༌ཡོདཔ་ཨིན།

ཟླཝ་བཅུ་གཉིས་པའི་ཚེས་གཅིག་ལུ་ ད་རེས་ནངས་པར་ ཤར་ཕྱོགས་པའི་ལོ་གསར་དང་ ཟླཝ་བཅུ་གཅིག་པའི་ཚེས་གཅིག་ལུ་ ཧཱ་དང་སྤ་རོ་པའི་ལོ་འབག་ཟེར་ སླབ་སྲོལ་ཡོདཔ་ཨིན་རུང་ ཟླ་བ་དང་པའི་ལོ་གསར་འདི་ དུས་རབས་ ༡༣ པའི་ནང་ ཧོར་སོག་གི་དབང་ཤུགས་ལས་བརྟེན་ཏེ་ བརྩི་སྲོལ་བྱུང་བ་མ་གཏོགས་ ལོ་གསར་ངོ་མ་འདི་ ཧོར་ཟླ་བཅུ་གཉིས་པ་དང་ཡང་ན་ ཧོར་ཟླ་བཅུ་གཅིག་པ་ལུ་ཕོགཔ་ཨིན་མས། 

དེ་ལས་བརྟེན་ཏེ་ ཟླ་ ༡༢ པའི་ཚེས་ ༡ གི་ཉི་མ་ཡང་གཞུང་གི་ངལ་གསོ་སྦེ་བཞག་དོ་ཡོདཔ་བཞིན་དུ་ དང་ཕུ་ང་བཅས་རའི་ཕམ་ཚུ་གིས་ཡང་ དུས་ཚོད་དེ་ལུ་ལོ་གསར་བརྩིས་ཏེ་ རྒྱལ་ས་སྤུངས་ཐང་ཁ་ལུ་ སྤྱི་བླ་ཚུ་གིས་འབུལ་བ་ཕུལ་ནིའི་དུས་ཚོད་དེ་ཁར་ཨིནམ་མ་ཚད་ ད་ལྟོ་ཡང་དགེ་འདུན་གྲྭ་ཚང་ནང་གི་ ཆོས་ཁྲིམས་པ་དང་གཉེར་ལས་འཛིན་ཚུ་ག་ར་ དེ་ཁ་ལས་གསར་རྙིང་སོར་མཚམས་ཨིནམ་ལས་ སྔར་སྲོལ་འབུལ་བའི་ལོ་གསར་ཟེར་ཆ་བཞག་སྟེ་ གཞུང་འབྲེལ་ངལ་གསོ་བཞགཔ་ཨིན།
འབྲུག་གི་རྒྱལ་ཡོངས་དུས་ཆེན།

སྤྱི་ལོ་ནམ་ཤར་གྱི་ཟླཝ་ ༡༢ པའི་ཚེས་ ༡༧ གྱི་ཉིན་མར་ འབྲུག་རྒྱལ་ཁབ་ནང་ རྒྱལ་བརྒྱུད་ཀྱི་གཞུང་དབུ་བརྙེས་པའི་དུས་ཆེན་ཕོགཔ་ལས་ ཉིནམ༌འདི༌ འབྲུག་གི་རྒྱལ་ཡོངས་དུས་ཆེན་སྦེ༌བརྩི༌སྲུང༌ཞུཝ༌ཨིན།

དེ་ཡང་ ང་བཅས་རའི་སྨན་ལྗོངས་འབྲུག་གི་རྒྱལ་ཁབ་འདི་ སྔོན་སྡེ་སྲིད་རིམ་བྱོན་གྱིས་ རྒྱལ་སྲིད་སྐྱོང་བཞག་འཐབ་སྟེ་གནངམ་ཨིན་རུང་ སྡེ་སྲིད་རེ་རེ་་བཞིན་དུ་གི་ ཕྱོགས་གཏོགས་པ་ཚུ་གིས་ སྡེ་སྲིད་གཅིག་ལས་གཅིག་གིས་དབང་ཚད་འཕྱོག་ནིའི་དོན་ལུ་ ནང་འཁྲུགས་རྒྱུན་ཆད་མེད་པར་བྱུངམ་འབྱུང་སར་སྡོདཔ་ལས་ དེ་ཚུ་ག་ར་ཨེབ་ཚུགས་མི་གི་རྒྱལ་ཁབ་ཀྱི་དཔའ་བོ་ཅིག་མེད་པར་ མི་སེར་འུ་སྡུག་ཉག་ཕྲ་བའི་སྐྱིད་སྡུག་ཕོག་སྡོདཔ་ད༌ རྒྱལ་ཁབ་དང་མི་མང་སྤྱི་མཐུན་གྱི་ བསོད༌ནམས༌བཙན༌པོའི་མཐུ་ཡོངས་སུ་སྨིན་པ་ལས་ སྤྱི་ལོ་ ༡༩༠༧ ཟླ་ ༡༢ ཚེས་ ༡༧ ཉིན་ དགེ་འདུན་གྲྭ་ཚང་གི་མཁན་སློབ་འདུས་ཚོགས་སྤྱི་དང་ གཞུང་ལྷན་རྒྱས་དང་ སྤྱི་བླ་ རྫོང་དཔོན་ཚུ་དང་ འབངས་མི་སེར་ག་ར་བློ༌སེམས༌གཅིག༌མཐུན༌དང༌ མགྲིན་དབྱངས་གཅིག་གྱུར་གྱི་ཐོག་ལས་ ཀྲོང་གསར་དཔོན་སློབ༌ གོང་ས་ཨོ་རྒྱན་དབང་ཕྱུག་མཆོག་ ལྷོ་མོན་ཁ་བཞི་ཡོངས་ལུ་དབང་བའི་རྒྱལཔོ་དང་པ་སྦེ་ གསེར་ཁྲིར་མངའ་གསོལ་ཞུ་ནུག།

དུས་དེ་ལས་བཟུང་སྟེ་ གོང་ས་ཨོ་རྒྱན་དབང་ཕྱུག་གི་སྲས་བརྒྱུད་རིམ་བྱོན་གྱིས་ རྒྱལ་པོ་མཛད་དགོ་པའི་བློས་བླངས་མི་འགྱུར་བའི་ རྒྱལ་སྲིད་ཀྱི་འགན་ཡིག་ཕུལ་བའི་ཉི་མ་ལས་ འབྲུག་རྒྱལ་ཁབ་འདི་ནང་ བརྒྱུད་འཛིན་གྱི་རྒྱལ་གཞུང་དབུ་བརྙེས་ཡོདཔ་ལས་ ཉིནམ་དེ་འབྲུག་གི་རྒྱལ་ཡོངས་དུས་ཆེན་སྦེ༌བརྩི་སྲོལ་བྱུང་ཡོདཔ་ཨིན།

ཀྲོང་གསར་དཔོན་སློབ་གོང་ས་ཨོ་རྒྱན་དབང་ཕྱུག་འདི་ ཡབ་འབྲུག་གི་སྡེ་སྲིད་ ༤༩ པ་ མི་རྗེ་འཇིགས་མེད་རྣམ་རྒྱལ་དང་ ཡུམ་གཏམ་ཞིང་ཆོས་རྗེ་ ཨ་ཞེ་པདྨ་ཆོས་སྐྱིད་ཀྱི་སྲས་ལུ་ སྤྱི་ལོ་ ༡༨༦༢ ལོར་སྐུ་འཁྲུངས། དགུང་ལོ་ཆུང་ཀུ་ལས་ ཡབ་ཀྱི་ཕྱག་ཞུ་སྟེ་ དགྲ་བྱང་ཕྱད་བཏུལ་ནི་དང་ མི་སེར་གྱི་སྐྱོང་བཞག་འཐབ་ནི་ལ་སོགས་པའི་རྒྱལ་སྲིད་ཀྱི་ཕྱག་ལཱ་ལུ་ བརྩོན་ཤུགས་བསྐྱེད་གནངམ་ལས་ སྦྱངས་སྟོབས་ཕུལ་དུ་ཕྱིན་ཏེ་ དགུང་ལོ་ ༡༧ ལུ་ སྤ་རོ་དཔོན་སློབ་མཛད། དགུང་ལོ་ ༢༠ ལུ་ ཀྲོང་གསར་དཔོན་སློབ་མཛད་ཞིནམ་ལས་ ལོ་ངོ་ ༢༥ འི་རིང་ འབྲུག་གི་བསྟན་སྲིད་ལུ་ འགྲན་ཟླ་མེད་པའི་ཕྱག་ཤུལ་བཞག་གནངམ་ལས་ དགུང་ལོ་ ༤༥ བཞེསཔ་ད་ འབྲུག་བརྒྱུད་འཛིན་གྱི་རྒྱལ་པོ་དང་པའི་ཁྲི་ཁར་བྱོན་ནུག།

གོང་ས་ཨོ་རྒྱན་དབང་ཕྱུག་ རྒྱལ་ཐོག་དང་པོའི་གསེར་ཁྲིར་ཁྲི་མངའ་གསོལ་ཞུ་ཞིནམ་ལས་ཚུར་ རྒྱལ༌ཁབ༌ནང་ནད་མུག་འཁྲུག་རྩོད་མིང་ཙམ་ཡང་མེད་པར་བཟོ། ཕྱིའི་རྒྱལ་ཁབ་དང་མཐུན་ལམ་ཐོག་ལས་ རྒྱལ་ཁབ་ཀྱི་བསྟན་སྲིད་སྲ་བརྟན་བཟོ། སངས་རྒྱས་བསྟན་པའི་ཞབས་ཏོག་ཕུལ་དུ་ཕྱིན་པར་ཞུ། འབངས་མི་སེར་སྤྱན་གྱི་འབྲས་བུ་ལས་བརྩེ་བར་གཟིགས་ཏེ་ འབྲུག་རྒྱལ་ཁབ་ནང་དགའ་བའི་ཉིམ་ཤར་ སྐྱིད་པའི་ཟླཝ་ཚེས། ཕུན་སུམ་ཚོགས་པའི་སྐར་མ་ནམ་མཁའ་གང་སྟེ་ བདེ་སྐྱིད་ཕུན་སུམ་ཚོགས་པའི་འབྲུག་གི་བསྟན་པ་དར་ཞིང་རྒྱས་ཏེ་ཡོདཔ་ལས་བརྟེན་ ཉིནམ་འདི་ལུ་ འབྲུག་གི་རྒྱལ་ཡོངས་དུས་ཆེན་སྦེ་ངོས་འཛིན་ཞུས་ཏེ་ ལོ་བསྟར་རྟེན་འབྲེལ་གྱི་མཛད་སྒོ་སྦོམ་མའི་སྒོ་ལས་ བརྩི་སྲུང་ཞུཝ་ཨིན།

དུས་ཆེན་འདི་སྐབས་ ང་བཅས་ར་འབྲུག་རྒྱལ་ཁབ་ཀྱི་མི་སེར་ལུ་གཏོགས་ཚད་ འབྲུག་བརྒྱུད་འཛིན་གྱི་རྒྱལ་པོ་དང་པ་ གོང་ས་ཨོ་རྒྱན་དབང་ཕྱུག་ལུ་ འབྲུག་རྒྱལ་ཁབ་འདི་ནང་ བརྒྱུད་འཛིན་རྒྱལ་པོའི་གཞུང་བཟང་འགོ་བཙུགས་གནང་བའི་ བཀྲིན་རྗེས་སུ་དྲན་པའི་དགའ་ཚོར་དྲིན་ཚོར་ཞུ་ནི་དང་། རྒྱལ་ཁབ་ཀྱི་མཐའ་དོན་ལུ་ རང་གི་བུ་རྒྱུད་ཚུ་གི་སྐབས་ལུ་ཡང་ དེ་བཟུམ་མའི་དགའ་སྐྱིད་གཉིས་ལྡན་གྱི༌བསྟན་པ་མི་ཉམས་གོང་ལས་གོང་དུ་འཕེལ་བའི་རྒྱལ་གླུ་དང་ རེ་སྨོན་ཞུ་ནི་དང་གཅིག་ཁར་ རྒྱལ་ཁབ་ཀྱི་གཞུང་བཟང་པོ་འདི་ལུ་ རྒྱབ་སྐྱོར་གྱི་བསམ་སྦྱོར་སྙིང་ཐག་པ་ལས་བསྐྱེད་པའི་ ཕྱག་ཕྱིད་ཞབས་ཏོག་ཞུ་ནི་ལུ་ ཁ་ཞེ་གཉིས་མེད་ཀྱི་ཐོག་ལས་ འབད་བརྩོན་བསྐྱེད་ནིའི་བསམ་པ་བསྐྱེད་དགོསཔ་འདི་ ག་ནི་ལས་གལ་ཆེཝ་ཨིན་ནོ།།
ས་འདི་འཛམ་བུ་གླིང་ལ། ༼རྫོང་ཁའི་ཞབས་ཁྲ།༽

༉ ས་འདི་འཛམ་བུ་གླིང་ལ།། བདེ་སྐྱིད་ཕུན་སུམ་ཚོགས་སོང་།། མཉམ་རོགས་གཞོན་པའི་དགའ་སྤྲོ།། གླུ་གར་མཆོད་པ་ཕུལ་གེ།། བདེ་སྐྱིད་གཉིས་དང་ལྡན་པ།། སྨན་ལྗོངས་འབྲུག་གི་རྒྱལ་ཁབ།། ལྷ་ཡུལ་ས་ལ་འཕོས་འདྲ།། དགའ་སྐྱིད་ཕུན་སུམ་ཚོགས་སོང་།། ང་ཚོ་བུ་དང་བུ་མོས།། དགའ་སྐྱིད་གླུ་གར་མཆོད་པ།། སྐྱབས་གནས་ལྷ་ལ་ཕུལ་བས།། ཕྱོགས་ལས་རྣམ་པར་རྒྱལ་སོང་།། །།
ལྷ་ཤིང་ལྗོན་པའི་རྩེ་ནས། ༼རྫོང་ཁའི་ཞབས་ཁྲ།༽

༉ ལྷ་ཤིང་ལྗོན་པའི་རྩེ་ནས།། གསུང་གི་ཁུ་བྱུག་སྔོན་མོ།། སྐྱེད་ཚལ་མཛེས་པའི་རྒྱན་ཆ།། གསུང་སྙན་མཆོད་པ་ཕུལ་ཤོག། ཆུ་རྫིང་གྲུ་བཞི་ནང་ལས།། ཡིད་འོང་གསེར་མིག་ཉ་མོ།། ཉམས་ཀྱི་རྩེ་འཇོ་ངོམས་པ།། དགའ་སྐྱིད་རྟེན་འབྲེལ་ཞུ་འོ།། ཁང་བཟང་ཁྲ་མོའི་ནང་དུ།། སྐྱེས་པའི་དྲིན་ཅན་ཡབ་ཡུམ།། བྱམས་སྐྱོང་བརྩེ་གདུང་ཆེ་བ།། བཀའ་དྲིན་ཤིན་ཏུ་ཆེ་སོང་།། ལས་དང་སྨོན་ལམ་མཐུན་པའི།། བརྩེ་གདུང་སྙིང་གི་གྲོགས་པོ།། དམ་ཚིག་དར་མདུད་དཀར་པོ།། མ་ལྷོད་ཕྱག་ལ་བཞེས་གནང་།། གསེར་གཤོག་སྤང་གི་དབུས་ན།། སྟག་ཤར་གཞོན་པའི་མདའ་མོ།། སྣ་ཚོགས་དར་གྱིས་བརྒྱན་ནས།། འབའ་མོ་བསྐོར་བ་ལེགས་སོ།། ཡིད་འོང་སྨན་ཆུང་བུ་མོ།། ལྷང་ལྷང་གླུ་གར་བསྒྱུར་ནས།། ཇ་ཆང་མཚོ་ལྟར་འཁྱིལ་བའི།། རྟེན་འབྲེལ་ལེགས་པར་ཞུའོ།། །།
སྐལ་བ་བཟང་པོ་གཅིག་དང་བཟང་པོ་གཉིས། ༼རྫོང་ཁའི་ཞབས་ཁྲ།༽

༉ སྐལ་བ་བཟང་པོ་གཅིག་དང་བཟང་པོ་གཉིས།། སྐལ་བ་བཟང་པོ་འཕྲལ་ཡུན་བདེ་བའི་ལམ།། ཕྱི་ནང་ཡོན་ཏན་འཛོམས་པ་སེམས་རེ་དགའ།། སེམས་ལ་དགའ་བའི་གླུ་གར་ལྷ་ལུ་ཕུལ།། སེམས་ལ་དགའ་བ་གཅིག་དང་སྐྱིད་པོ་གཉིས།། སེམས་ལ་དགའ་བ་དྲིན་ཅན་སློབ་དཔོན་ཚོགས།། ཕ་མ་གཉིས་ལས་ལྷག་པའི་སེམས་རེ་དགའ།། སེམས་ལ་དགའ་བའི་གླུ་གར་ལྷ་ལུ་ཕུལ།། ཉམས་ལ་དགའ་བ་གཅིག་དང་སྐྱིད་པོ་གཉིས།། ཉམས་ལ་དགའ་བ་རྩ་གསུམ་ལྷ་ཡི་མཐུས།། འགལ་རྐྱེན་བར་ཆད་མེད་པར་ཉམས་རེ་དགའ།། ཉམས་ལ་དགའ་བའི་གླུ་གར་ལྷ་ལུ་ཕུལ།། གཙུག་གི་རྒྱན་དུ་མི་བསྟེན་རྒྱན་དུ་བསྟེན།། གཙུག་གི་རྒྱན་མཆོག་མངའ་བདག་རིན་པོ་ཆེ།། སྐུ་ཚེ་ཞབས་པད་བརྟན་པ་སེམས་རེ་དགའ།། སེམས་ལ་དགའ་བའི་གླུ་གར་ལྷ་ལུ་ཕུལ།། །།
དགའ་སྐྱིད་ཕུན་སུམ་ཚོགས་པའི། ༼རྫོང་ཁའི་ཞབས་ཁྲ།༽

༉ དགའ་སྐྱིད་ཕུན་སུམ་ཚོགས་པའི་འབྲུག་གི་རྒྱལ་ཁབ།། མི་ནོར་ཟས་ཀྱི་ལོངས་སྤྱོད་བསམ་གྱིས་མི་ཁྱབ་ཡོད།། མ་བཅོས་རང་བཞིན་ལྷུན་གྱིས་གྲུབ་པའི་རྒྱལ་ཁབ།། བདེ་ཞིང་སྐྱིད་པའི་འབྱུང་གནས་སུམ་རྩེན་ལྷ་ཡུལ་འདྲ་སོང་།། ཆོས་སྲིད་ལུགས་གཉིས་སྐྱོང་བའི་མི་དབང་ཆོས་རྒྱལ།། སྐུ་ཚེ་འགྱུར་མེད་བརྟན་པའི་མཛད་བཟང་སྙན་གྲགས་རྒྱས་སོང་།། ལུགས་གཉིས་ཉི་ཟླའི་སྣང་བ་སྔར་ལས་རྒྱས་པ།། བརྩེ་ཡུལ་མངའ་འབངས་ཡོངསས་ཀྱི་དགའ་སྐྱིད་གོང་དུ་འཕེལ་སོང་།། ཕུན་ཚོགས་པད་མའི་ཐང་ལ་དགའ་བའི་གླུ་ལེན།། སྐྱིད་པའི་བྲོ་གར་འཁྲབ་ཡོད་ཐུགས་བརྩེའི་སྤྱན་གྱིས་གཟིགས་སོང་།། ཆོས་སྲིད་གཉིས་ལྡན་རྒྱལ་ཁབ་རང་དབང་རང་བཙན།། འགྱུར་མེད་རང་དབང་ཡུན་དུ་གནས་པའི་རྟེན་འབྲེལ་བཟང་སོང་།། །།
འོག་མིན་ཞིང་བཀོད་འདྲ་བའི། ༼རྫོང་ཁའི་ཞབས་ཁྲ།༽

༉ འོག་མིན་ཞིང་བཀོད་འདྲ་བའི།། དཔལ་ལྡན་འབྲུག་པའི་རྒྱལ་ཁབ།། དགའ་སྐྱིད་ཕུན་སུམ་ཚོགས་པའི།། རྟེན་འབྲེལ་སྔར་ལས་བཟང་སོང་།། ནང་གི་ནོར་བུ་འདྲ་བ།། མངའ་བདག་སྐུ་ཚེ་བརྟན་ཤོག། ཕྱི་ཡི་ལྕགས་རི་འདྲ་བ།། བློན་འབངས་དར་ཞིང་རྒྱས་ཤོག། ཆོས་སྲིད་ལུགས་གཉིས་བསྟན་པ།། མི་ཉམས་ཡུན་དུ་གནས་ཤོག། རྒྱལ་ཁབ་མངའ་ཐང་དཔལ་འབྱོར།། ཡར་རྒྱས་གོང་འཕེལ་གནང་ཤོག། ནང་གི་ནོར་བུ་འདྲ་བ།། མངའ་བདག་སྐུ་ཚེ་བརྟན་ཤོག། ཕྱི་ཡི་ལྕགས་རི་འདྲ་བ།། བློན་འབངས་དར་ཞིང་རྒྱས་ཤོག། སངས་རྒྱས་བསྟན་པའི་སྲོག་ཤིང་།། དགེ་འདུན་འདུས་པའི་སྡེ་ཚོགས།། ཆོས་ཀྱི་འཁོར་ལོ་བསྐོར་ཞིང་། འགྲོ་རྣམས་ཐར་པར་འདྲེན་ཤོག། ནང་གི་ནོར་བུ་འདྲ་བ།། མངའ་བདག་སྐུ་ཚེ་བརྟན་ཤོག། ཕྱི་ཡི་ལྕགས་རི་འདྲ་བ།། བློན་འབངས་དར་ཞིང་རྒྱས་ཤོག། དཔལ་ལྡན་འབྲུག་པའི་བུ་བརྒྱུད། ན་གཞོན་ཕོ་མོའི་ཚོགས་རྣམས།། ལྷག་བསམ་དག་པའི་སེམས་ཀྱིས།། རྒྱལ་ཁབ་ཞབས་ཏོག་ཞུ་ཤོག། ནང་གི་ནོར་བུ་འདྲ་བ།། མངའ་བདག་སྐུ་ཚེ་བརྟན་ཤོག། ཕྱི་ཡི་ལྕགས་རི་འདྲ་བ།། བློན་འབངས་དར་ཞིང་རྒྱས་ཤོག། ད་རེས་བྱོན་པའི་སྐུ་མགྲོན། སྐུ་ཚེ་ཉི་ཟླ་མཉམ་ཤོག། ཞལ་ལ་ཡང་ཡང་མཇལ་བའི།། བཀྲིས་སྨོན་ལམ་ཞུ་གེ། ནང་གི་ནོར་བུ་འདྲ་བ།། མངའ་བདག་སྐུ་ཚེ་བརྟན་ཤོག། ཕྱི་ཡི་ལྕགས་རི་འདྲ་བ།། བློན་འབངས་དར་ཞིང་རྒྱས་ཤོག། །།
སློབ་དཔོན་འཕགས་པ། ༼རྫོང་ཁའི་ཞབས་ཁྲ།༽

༉ སློབ་དཔོན་འཕགས་པ་རྗེ་བཙུན་འཇམ་དབྱངས་ཀྱིས།། ལྷ་དང་ལྷ་མིན་འཐབ་རྩོད་ཞི་ཐབས་ལུ།། ཚིག་གདངས་སྙན་པའི་རྟེན་འབྲེལ་གླུ་གཞས་ཚུ།། ཐུགས་བརྩེ་ཆེན་པོའི་སྒོ་ལས་གསུངས་གནང་ཡོད།། འདོད་དགུ་ལོངས་སྤྱོད་འཛོམས་པའི་ལྷ་ཡུལ་ནང་།། མཐུན་འབྲེལ་མཆོད་བསྟོད་རྟེན་འབྲེལ་གླུ་གཞས་ཚུ།། འགོ་ཐོག་ལྷ་ཡི་གླུ་ལས་དཔེ་བླངས་ཏེ།། འཇིག་རྟེན་མི་ཡི་ལུང་པར་དར་ཏེ་ཡོད།། སྨན་ལྗོངས་ཙན་དན་བཀོད་པའི་དགའ་ཚལ་ནང་།། ལྷ་གཅིག་ཨྱོན་པདྨ་འབྱུང་གནས་ལུ།། སྦས་གནས་བྱིན་གྱིས་བརླབས་པའི་རྟེན་འབྲེལ་ཚུ།། གླུ་བྲོ་གར་གྱི་མཆོད་དབྱངས་ཕུལ་ཏེ་ཡོད།། ཆོས་སྲིད་གཉིས་ལྡན་འབྲུག་གི་རྒྱལ་ཁབ་འདི།། ཕ་མཆོག་དྲིན་ཅན་ངག་དབང་རྣམ་རྒྱལ་ལུ།། གཞུང་སྐྱོང་གཞི་བཙུགས་གནང་བའི་རྟེན་འབྲེལ་ཚུ།། ཕུན་སུམ་ཚོགས་པའི་བྲོ་གར་འཁྲབ་སྟེ་ཡོད།། དགའ་སྐྱིད་སྤྲོ་གསུམ་ལྡན་པའི་གླུ་གཞས་ཚུ།། རྫོང་གཞི་སྒྲུབ་གནས་ལོ་ཆོག་དགའ་སྟོན་དང་།། ཕན་ཚུན་མཛའ་བརྩེ་དགའ་སྤྲོའི་མཐུན་འབྲེལ་གླུ།། མངའ་འབངས་ཡོངས་ཀྱིས་དགའ་སྐྱིད་གླུ་གར་བསྒྱུར།། །།
ནམ་མཁའ་གཡུ་ཡི་ཕོ་བྲང་། ༼རྫོང་ཁའི་ཞབས་ཁྲ།༽

༉ ནམ་མཁའ་གཡུ་ཡི་ཕོ་བྲང་།། དཀར་པོ་སྤྲིན་གྱིས་མ་སྒྲིབ།། མགྲོན་པོ་གསེར་གྱི་ཉི་མས།། གླིང་བཞི་བསྐོར་ནས་ཤར་ཡོང་།། ལྷ་ཤིང་ཙན་དན་སྡོང་པོ།། བསེར་པོ་རླུང་གིས་མ་བསྐྱོད།། སྐད་སྙན་ལྷ་བྱ་ཁུ་བྱུག། ནགས་ཚལ་འགྲིམ་ནས་བབས་འོང་།། མཛེས་སྡུག་པདྨའི་བཞིན་རས།། སད་དང་སེར་བས་མ་བཅོམ།། ཡིད་འོང་གསེར་སྦྲང་བུང་བ།། སྐྱེད་ཚལ་འགྲིམ་ནས་འབབ་འོང་།། བླ་མ་དུས་གསུམ་སངས་རྒྱས།། སྤྱི་བོའི་གཙུག་ཏུ་བསྒོམ་ནས།། བྱིན་རླབས་ཐུགས་རྗེའི་ཉི་མ།། ང་ཚོའི་སྙིང་ལ་ཤར་སོང་།། ཡར་ལ་གསོལ་བ་བཏབ་པས།། མར་ལ་དངོས་གྲུབ་གནང་བྱུང་།། །།
གཡུས་ཕྱོགས་ལྷ་ལས་དགའ་བ། ༼རྫོང་ཁའི་ཞབས་ཁྲ།༽

༉ གཡུས་ཕྱོགས་ལྷ་ལས་དགའ་བ།། དཔལ་ལྡན་འབྲུག་པའི་ཞིང་ཁམས།། བདེ་དང་སྐྱིད་པའི་མེ་ཏོག།རི་ལུང་མེད་པར་ཤར་སོང་།། ལས་སྨོན་རྟེན་འབྲེལ་ལྡན་པ།། མངའ་འབངས་པདྨའི་གླིང་ལ།། མི་དབང་ཁྲི་གདུགས་ཉི་མའི།། འོད་ཀྱིས་ཁྱབ་པ་ལེགས་སོ།། ཕུན་སུམ་ཚོགས་པའི་རྒྱལ་ཁབ།། ལས་སྣ་བརྒྱ་དང་རྩ་བརྒྱད།། བསམ་བློ་གང་ནས་བཏང་ཀྱང་།། སྔར་ལས་དར་ཞིང་རྒྱས་སོང་།། མངའ་བདག་མི་འགྱུར་སེངྒེ།། མངའ་འབངས་མི་འགྱུར་འབྲུག་པ།། འགྱུར་མེད་སེང་འབྲུག་གཉིས་པོ།། འགྱུར་མེད་སྨོན་ལམ་ཞུའོ།། །།
ཆོས་ལྡན་སྨན་ལྗོངས་འབྲུག་གི་རྒྱལ་ཁབ་ནང་། ༼རྫོང་ཁའི་ཞབས་ཁྲ།༽

༉ ཆོས་ལྡན་སྨན་ལྗོངས་འབྲུག་གི་རྒྱལ་ཁབ་ནང་།། གདུང་བཟང་གཏེར་སྟོན་པདྨ་གླིང་པའི་བརྒྱུད།། ཆོས་རྒྱལ་མངའ་བདག་མི་དབང་རིམ་བྱོན་འཁྲུངས།། ལ་དགའ་བ་ཡོད་ལ་སྐྱིད་པའི་སྤྲོ་ཉམས་ཡོད།། ཁ་བཞི་སྨན་ལྗོངས་འབྲུག་པ་བསོད་ནམས་ཆེ།། ཕྱི་ནང་དགྲ་ཡི་ཕྱོགས་ལས་རྣམ་པར་རྒྱལ།། མི་དབང་བརྒྱུད་འཛིན་རྒྱལ་པོའི་བཀྲིན་ཡིན།། ལ་དགའ་བ་ཡོད་ལ་སྐྱིད་པའི་སྤྲོ་ཉམས་ཡོད།། ལུང་བསྟན་མི་དབང་མངའ་བདག་རྒྱལ་པོ་མཆོག། ཐུགས་བཟང་བྱང་ཆུབ་སེམས་དཔའ་སྙིང་རྗེ་ཆེ།། རིས་མེད་འབངས་རྣམས་བུ་གཅིག་མ་བཞིན་སྐྱོང་།། ལ་དགའ་བ་ཡོད་ལ་སྐྱིད་པའི་སྤྲོ་ཉམས་ཡོད།། ཕྱི་རྒྱལ་ཁབ་གཞན་དང་མཐུན་ལམ་ཆེ།། ནང་མི་སེར་བྱམས་དང་སྙིང་རྗེས་སྐྱོང་།། མཛད་རྣམ་བཟང་བ་འབངས་རྣམས་ཕན་བདེ་ཆེ།། འབྲུག་པའི་རྒྱལ་བློན་འབངས་གསུམ་མཐུན་ལམ་ཆེ།། ཡར་རྒྱས་རྩ་བ་མི་ཉམས་གོང་དུ་འཕེལ།། འབངས་རྣམས་བདེ་སྐྱིད་ཉི་མ་ཤར་ཏེ་གིས།། མི་དབང་རྒྱལ་པོ་སྐུ་ཚེ་རིང་བར་ཤོག། ལ་དགའ་བ་ཡོད་ལ་སྐྱིད་པའི་སྤྲོ་ཉམས་ཡོད།། ཆོས་སྲིད་ལུགས་གཉིས་རྟག་ཏུ་འཕེལ་བར་ཤོག། སངྱས་བསྟན་པ་དར་ཞིང་རྒྱས་པར་ཤོག། དགའ་སྐྱིད་སྤྲོ་ཉམས་འགྱུར་མེད་བརྟན་པར་ཤོག། ལ་དགའ་བ་ཡོད་ལ་སྐྱིད་པའི་སྤྲོ་ཉམས་ཡོད།། །།
འཛོམས་འཛོམས། ༼རྫོང་ཁའི་ཞབས་ཁྲ།༽

༉ འཛོམས་འཛོམས་དགའ་སྐྱིད་ཕུན་ཚོགས་ལྷན་ཅིག་འཛོམས།། སྐད་གཅིག་མི་རྟག་འདུས་བྱས་སོ་སོར་སོང་།། སླར་ཡང་ལས་དང་སྨོན་ལམ་རང་དབང་གིས།། དགའ་སྐྱིད་ཕུན་ཚོགས་ཞལ་རས་ལྷན་ཅིག་འཛོམས།། གནམ་ལས་ཤར་བའི་ཉི་ཟླ་གཟའ་སྐར་རྣམས།། སྔ་ཕྱི་དུས་ཚོད་གླིང་བཞི་བསྐོར་བར་སོང་།། སླར་ཡང་གདུལ་བྱའི་སྨོན་ལམ་རང་དབང་གིས།། དགུང་སྔོན་མཐོན་པོར་འཛོམས་པ་ཡ་མཚན་ཆེ།། ནམ་མཁའི་རྒྱན་དུ་གྱུར་པ་སེམས་རེ་དགའ།། དབང་ཆེན་གསེར་གྱི་ས་གཞི་དྭངས་རེ་སྤྲོ།། རྒྱལ་ཁབ་དམ་ཆོས་དར་བ་བཀྲ་རེ་ཤིས།། མངའ་འབངས་ལོངས་སྤྱོད་འཛོམས་པ་གཡང་རེ་ཆགས།། །།
དགོན་ལ་ཨྱོན་པདྨའི་ལུང་བསྟན་དང་། ༼རྫོང་ཁའི་ཞབས་ཁྲ།༽

༉ དགོན་ལ་ཨྱོན་པདྨའི་ལུང་བསྟན་དང་།། འབངས་ལ་སྤྱི་ཡོངས་བསོད་ནམས་དུས་གཅིག་སྨིན།། དུས་ལ་འདི་རིང་བཀྲིས་གཡང་ཆགས་གཉིས།། མགོན་ལ་ཆོས་རྒྱལ་སྤྱི་བོའི་གཙུག་ཏུ་བཀུར།། དུས༌ལ་འདི་རིང་དགའ་སྐྱིད་ལྡན་པའི་ཉིནམ།། མགོན་ལ་ཆོས་རྒྱལ༌གསེར༌ཁྲི་མངའ་གསོལ་བཟང་།། གདུང་ལ་བརྒྱུད་ཀྱིས་མཐོ་བའི་ལྷ་སྲས་མཆོག། དཔལ་ལ་ཨྱོན་དབང་ཕྱུག་ལྗོངས་འདིའི་མགོན། དུས་ལ་འདི་རིང་བཀྲིས་གཡང་ཆགས་གཉིས།། མགོན་ལ་ཆོས་རྒྱལ་སྤྱི་བོའི་བཙུག་ཏུ་བཀུར།། ས༌ལ༌འདི༌རིང༌དགའ༌སྐྱིད༌ལྡན༌པའི་ཉིནམ།། མགོན་ལ་ཆོས་རྒྱལ་གསེར་ཁྲི་མངའ༌གསོལ༌བཟང་།། ཕ་ལ་ཨྱོན་པདྨ་བྱིན་རླབས་ཆེ།། ལྷ་ལ་ཆོས་སྐྱོང་སྲུང་མ་འཕྲིན་ལས་མྱུར།། དུས་ལ་འདི་རིང་བཀྲིས་གཡང་ཆགས་གཉིས།། མགོན་ལ་ཆོས་རྒྱལ་སྤྱི་བོའི་བཙུག་ཏུ་བཀུར།། དུས་ལ་འདི་རིང་དགའ་སྐྱིད་ལྡན་པའི་ཉིནམ།། མགོན་ལ་ཆོས་རྒྱལ༌གསེར་ཁྲི༌མངའ་གསོལ༌བཟང་།། ལྗོངས་ལ་འདི་ལ་བདེ་སྐྱིད་འབྱུང་བའི་གནས།། མགོན་ལ་ཆོས་རྒྱལ་ཡབ་སྲས་སྐུ་ཚེ་བརྟན།། དུས་ལ་འདི་རིང་བཀྲིས་གཡང་ཆགས་གཉིས།། མགོན་ལ་ཆོས་རྒྱལ་སྤྱི་བོའི་བཙུག་ཏུ་བཀུར།། །།
ཚེས་ཆེན་བཅོ་ལྔའི་ཟླ་བ། ༼རྫོང་ཁའི་ཞབས་ཁྲ།༽

༉ ཚེས་ཆེན་བཅོ་ལྔའི་ཟླ་བ།། ཤར་རིའི་རྩེ་ནས་ཤར་སོང་།། ཤར་རིའི་རྩེ་ནས་ཤར་ནས།། འགྲོ་བའི་མུན་པ་སེལ་སོང་།། འགྲོ་བའི་མུན་པ་སེལ་ནས།། དགའ་བ་སྐྱིད་པ་འདུག་གོ། དགའ་སྐྱིད་ཕུན་སུམ་ཚོགས་པའི།། རྟེན་འབྲེལ་འདི་ལ་བཟང་སོང་།། གསེར་གླིང་གྲུ་བཞིའི་ནང་ལས།། གསེར་གྱི་མེ་ཏོག་ཤར་སོང་།། གསེར་གྱི་མེ་ཏོག་ཤར་ནས།། ཕུལ་ས་བླ་མའི་ཕྱག་ལ།། བླ་མའི་ཕྱག་ལ་ཕུལ་ནས།། ཆོས་ཀྱི་བསྟན་པ་དར་སོང་།། དངུལ་གླིང་གྲུ་བཞི་ནང་ལས།། དངུལ་གྱི་མེ་ཏོག་ཤར་སོང་།། དངུལ་གྱི་མེ་ཏོག་ཤར་ནས།། ཕུལ་ས་རྒྱལ་པོའི་ཕྱག་ལ།། རྒྱལ་པོའི་ཕྱག་ལ་ཕུལ་ནས།། རྒྱལ་སྲིད་བསྟན་པ་དར་སོང་།། དུང་གླིང་གྲུ་བཞིའི་ནང་ལས།། དུང་གི་མེ་ཏོག་ཤར་སོང་།། དུང་གི་མེ་ཏོག་ཤར་ནས།། ཕུལ་ས་ཡབ་ཡུམ་ཕྱག་ལ།། ཡབ་ཡུམ་ཕྱག་ལ་ཕུལ་ནས།། བྱམས་བརྩེ་སྔར་ལས་རྒྱས་སོང་།། ཕ་རིའི་སྤང་གི་ལོག་ལ།།ཧ་ལོའི་མེ་ཏོག་ཤར་སོང་།། ཧ་ལོའི་མེ་ཏོག་ཤར་ནས།། ཕུལ་ས་དགའ་བའི་ཕྱག་ལ།། དགའ་བའི་ཕྱག་ལ་ཕུལ་ནས།། དམ་ཚིག་སྔར་ལས་བརྟན་སོང་།། །།
རི་འདི་གཡང་གི་རི་ལ། ༼རྫོང་ཁའི་ཞབས་ཁྲ།༽

༉ རི་འདི་གཡང་གི་རི་ལ།། ཕུ་ལ་ཡས་ཀྱི་གངས་རི་ཆུང་ཆུང་རེད།། རི་འདི་གཡང་གི་རི་ལ།། གངས་རི་ཆེ་བ་གཅིག་ལ་འགྱུར་བར་ཤོག། རི་འདི་གཡང་གི་རི་ལ།། གངས་རི་འདི་ལ་སེང་གེ་འཁོར་བར་ཤོག། རི་འདི་གཡང་གི་རི་ལ།། སེང་གི་འདི་ལ་གཡུ་རལ་རྒྱས་པར་ཤོག། རི་འདི་གཡང་གི་རི་ལ།། འདི་ནས་ཕར་གྱི་ནགས་རི་ཆུང་ཆུང་རེད།། རི་འདི་གཡང་གི་རི་ལ།། ནགས་རི་ཆེ་བ་གཅིག་ལ་འགྱུར་བར་ཤོག། རི་འདི་གཡང་གི་རི་ལ།། ནགས་རི་འདི་ལ་སྟག་གཟིག་འཁོར་བར་ཤོག། རི་འདི་གཡང་གི་རི་ལ།། སྟག་གཟིག་འདི་ལ་འཛུམ་དྲུག་རྒྱས་པར་ཤོག། རི་འདི་གཡང་གི་རི་ལ།། མདའ་ལ་མས་ཀྱི་ཆུ་མོ་ཆུང་ཆུང་རེད།། རི་འདི་གཡང་གི་རི་ལ།། ཆུ་མོ་ཆེ་བ་གཅིག་ལ་འགྱུར་བར་ཤོག། རི་འདི་གཡང་གི་རི་ལ།། ཆུ་མོ་འདི་ལ་ཉ་མོ་འཁོར་བར་ཤོག། རི་འདི་གཡང་གི་རི་ལ།། ཉ་མོ་འདི་ལ་གསེར་གཤོག་རྒྱས་པར་ཤོག། རི་འདི་གཡང་གི་རི་ལ།། །།
དག་པ་དབུས་གཙང་ཕྱོགས་ལ། ༼རྫོང་ཁའི་ཞབས་ཁྲ།༽

༉ དག་པ་དབུས་གཙང་ཕྱོགས་ལ་བལྟས་ཙ་ན།། མ་དག་མཐའ་མེད་ཕྱོགས་ལ་ཞེན་པ་ལོག། ཤོག་ལེགས་མོ་ཤོག། ཤོག་ལེགས་ཡ།། ཡར་ཡར་བྱང་ཐང་པདྨའི་གྲོང་ཡུལ་ན།། གུར་ལ་གངས་རི་དཀར་པོ་སྤུབས་པ་འདྲ།། ཤོག་ལེགས་མོ་ཤོག། ཤོག་ལེགས་ཡ།། ཕྱག་ལ་གཡས་པ་ཤེས་རབ་རལ་གྲི་བསྣམས།། དམ་ཉམས་རྒྱ་འདྲེའི་མགོ་ལ་ཆེམས་སེ་ཆེམས།། ཤོག་ལེགས་མོ་ཤོག། ཤོག་ལེགས་ཡ།། ཕྱག་ལ་གཡོན་པ་སྦྲུལ་གྱི་ཞགས་པ་འཛིན།། དམ་ཉམས་རྒྱ་འདྲེའི་སྐེ་ལ་བཅིངས་སེ་བཅིངས།། ཤོག་ལེགས་མོ་ཤོག། ཤོག་ལེགས་ཡ།། ཁམས་པ་ཨུ་ཚུགས་ཅན་གྱི་ཕོ་རྒོད་རྣམས།། ལུས་ལ་དཔའ་བོའི་གོ་ཁྲབ་སི་ལི་ལི།། ཤོག་ལེགས་མོ་ཤོག། ཤོག་ལེགས་ཡ།། འོག་ལ་ཅང་ཤེས་རྟ་ཕོ་འཁྱུགས་སེ་འཁྱུགས།། གེ་སར་དགྲ་བོའི་བར་ན་ཁེངས་སེ་ཁེངས།། ཤོག་ལེགས་མོ་ཤོག། ཤོག་ལེགས་ཡ།། ལྷ་དང་སྲུང་མའི་སྐྱབས་རྟེན་བཟང་སེ་བཟང་།། སངས་རྒྱས་བསྟན་པ་དགུང་ལས་ལོས་ཀྱང་མཐོ།། ཤོག་ལེགས་མོ་ཤོག། ཤོག་ལེགས་ཡ།། མངའ་བདག་རྒྱལ་པོའི་སྐུ་ཚེ་ཞབས་པད་བརྟན།། བསྟན་པ་ཡུན་རིང་གནས་པའི་ཕུན་སུམ་ཚོགས།། ཤོག་ལེགས་མོ་ཤོག། ཤོག་ལེགས་ཡ།། །།
སྐྱིད་པའི་འབྲུག་གཡུས་ཙན་དན་བཀོད་པའི་གནས། ༼རྫོང་ཁའི་ཞབས་ཁྲ།༽

༉ སྐྱིད་པའི་འབྲུག་གཡུས་ཙན་དན་བཀོད་པའི་གནས།། ཤར་ནས་ཙཱ་རི་གནས་ཀྱིས་ཞིང་ཁམས་འགྲན།། ལྷོ་ནས་བྱང་ཐང་པདྨས་མཛེས་པར་བརྒྱན།། ནུབ་ནས་སྦས་ཡུལ་ཕུག་གིས་བདེ་བར་བཀོད།།བྱང་ནས་གངས་ཆེན་རི་རབ་རྭ་བས་བསྐོར།། དབུས་ན་སྐྱེད་ཚལ་བཟང་པོའི་གནས་མཆོག་ཏུ།། བདེ་སྐྱིད་ཕུན་ཚོགས་ཞིང་ཁམས་ལྟ་བུའི་གནས།། རང་དབང་རང་བཙན་གཙང་མའི་ལྡུམ་ར་འདྲ།། སྒྲ་སྙན་ཚིག་གིས་བརྒྱན་པའི་ཞབས་བྲོ་འདི།། བཀྲིས་དགའ་སྟོན་འགྱེད་པའི་དུས་སུ་ཕུལ།། འདིར་ཚོགས་ལྷ་མི་ཡོངས་ཀྱི་སྙན་སྒྲོན་དུ།། བདེ་ལེགས་བཟང་པོའི་དར་དང་བཅས་ཏེ་ཕུལ།། །།
སྐྱིད་པའི་བདེ་ཆེན་ཆོས་གླིང་། ༼རྫོང་ཁའི་ཞབས་ཁྲ།༽

༉ སྐྱིད་པའི་བདེ་ཆེན་ཆོས་གླིང་།། པདྨའི་དཔལ་ཐང་ལ།། གསེར་གྱི་གཞོང་པ་འདྲ་དོ།། རིགས་བཟང་བུ་མོ་རུ་རུ།། གསེར་གྱི་གཞོང་པའི་ནང་དུ།། པདྨའི་དཔལ་ཐང་ལ།། རྒྱལ་པོའི་ཕོ་བྲང་བཞེངས་ཡོད།། རིགས་བཟང་བུ་མོ་རུ་རུ།། རྩེ་མོག་སེར་ཏོག་སྤུབས་པ།། པདྨའི་དཔལ་ཐང་ལ།། ནམ་མཁའི་དབྱིངས་ལས་མཐོ་བྱུང་།། རིགས་བཟང་བུ་མོ་རུ་རུ།། ཉིམ་དང་ཟླ་བས་མ་གཏོགས།། པདྨའི་དཔལ་ཐང་ལ།། གཞན་གྱིས་མཇལ་ས་མིན་འདུག། རིགས་བཟང་བུ་མོ་རུ་རུ།། སྐེད་པ་རིན་ཆེན་སྣ་ལྔ་།། པདྨའི་དཔལ་ཐང་ལ།། མངའ་བདག་གོང་མ་བཞུགས་ཡོད།། རིགས་བཟང་བུ་མོ་རུ་རུ།། རྩ་བ་ལྕགས་རིས་བསྐོར་བ།། པདྨའི་དཔལ་ཐང་ལ།། གཡུ་ཡི་རྡོ་གཅལ་བསྒྲིགས་ཡོད།། རིགས་བཟང་བུ་མོ་རུ་རུ།། གཡུ་ཡི་རྡོ་གཅལ་སྟེང་ལ།། པདྨའི་དཔལ་ཐང་ལ།། རྨ་བྱའི་སྒྲོ་རིས་ཤིག་ཤིག། རིགས་བཟང་བུ་མོ་རུ་རུ།། །།
དགུང་སྔོན་བཀྲིས་གཡང་ཆགས་ལགས། ༼རྫོང་ཁའི་ཞབས་ཁྲ།༽

༉ དགུང་སྔོན་བཀྲིས་གཡང་ཆགས་ལགས།། ཨ་མ་ལེགས་ཨོ།། ཁྲི་གདུགས་ཡིད་བཞིན་ནོར་བུ།། དཔལ་ལྡན་འབྲུག་པའི་ཞབས་བྲོ།། དགུང་དང་སྤྲིན་གྱི་བར་ལ།། ཨ་མ་ལེགས་ཨོ།། སྐྱིའུ་བསེར་རླུང་གིས་འཐོར་སོང་།། དཔལ་ལྡན་འབྲུག་པའི་ཞབས་བྲོ།། དྲོད་ཉམས་འོད་ཀྱིས་སྐྱོང་བ།། ཨ་མ་ལེགས་ཨོ།། ཁྲི་གདུགས་བཀྲིན་ཆེ་སོང་།། དཔལ་ལྡན་འབྲུག་པའི་ཞབས་བྲོ།། ལྷོ་ལྗོངས་བཀྲིས་གཡང་ཆགས་ལ།། ཨ་མ་ལེགས་ཨོ།། མངའ་བདག་ཡིད་བཞིན་ནོར་བུ།། དཔལ་ལྡན་འབྲུག་པའི་ཞབས་བྲོ།། ལོངས་སྤྱོད་སེམས་ལ་འཆང་བ་ལ།། ཨ་མ་ལེགས་ཨོ།། རྩ་གསུམ་ལ་ལྷ་ཡི་ཐུགས་རྗེ།། དཔལ་ལྡན་འབྲུག་པའི་ཞབས་བྲོ།། མི་སེར་བདེ་ཞིང་སྐྱིད་པ།། ཨ་མ་ལེགས་ཨོ།། མངའ་བདག་བཀྲིན་ཆེ་སོང་།། དཔལ་ལྡན་འབྲུག་པའི་ཞབས་བྲོ།། རྒྱལ་སྲིད་ཆོས་བཞིན་སྐྱོང་བ།། ཨ་མ་ལེགས་ཨོ།། བཤད་སྒྲུབ་བསྟན་པ་དར་སོང་།། དཔལ་ལྡན་འབྲུག་པའི་ཞབས་བྲོ།། །།
ལ་འདི་བཀྲིས་ལ་མོའི་ལ་གཞོལ་ན། ༼རྫོང་ཁའི་ཞབས་ཁྲ།༽

༉ ལ་འདི་བཀྲིས་ལ་མོའི་ལ་གཞོལ་ན།། ཤིང་ལ་འཁྲུངས་པ་ཨ་རུ་བ་རུ་འཁྲུངས།། འདི་ལ་འཁོར་བ་གསེར་བྱ་ཟུང་གཅིག་འཁོར།། གསེར་བྱ་རང་ཡང་མི་སྡོད་འཕུར་འགྲོ་གེ། ཡར་ཡར་ཆོས་འཁོར་ལྷ་སར་འཕུར་འགྲོ་གེ།། བླ་མ་ཤཱ་ཀྱ་མུ་ཎེ་ཞབས་སར་འཕུར།། ཡབ་ཆེན་ཨ་པའི་ལས་སྒྲིབ་འདི་གིས་དག། གསེར་བྱ་རང་གི་བསམ་པ་འདི་གིས་རྫོགས།། ལ་འདི་ཚེ་རིང་ལ་མོའི་ལ་གཞོལ་ན།། ཤིང་ལ་འཁྲུངས་པ་བ་ལུ་སུ་ལུ་འཁྲུངས།། འདི་ལ་འཁོར་བ་དངུལ་བྱ་ཟུང་གཅིག་འཁོར།། དངུལ་བྱ་རང་ཡང་མི་སྡོད་འཕུར་འགྲོ་གེ།། ཡར་ཡར་ལྷོ་བྲག་མཁར་ཆུར་འཕུར་འགྲོ་གེ།། བླ་མ་ནམ་མཁའི་སྙིང་པོའི་ཞབས་སར་འཕུར།། ཡུམ་ཆེན་ཨ་མའི་ལས་སྒྲིབ་འདི་གིས་དག། དངུལ་བྱ་རང་གི་བསམ་པ་འདི་གིས་རྫོགས།། ལ་འདི་རྡོ་སྐྱོང་ལ་མོའི་ལ་གཞོལ་ན།། ཤིང་ལ་འཁྲུངས་པ་ལྷ་ཤིང་ཤུགས་པོ་འཁྲུངས།། འདི་ལ་འཁོར་བ་ཁུ་བྱུག་ཟུང་གཅིག་འཁོར།། ཁུ་བྱུག་རང་ཡང་མི་སྡོད་འཕུར་འགྲོ་གེ།། ཕར་ཕར་སྤུངས་ཐང་བདེ་ཆེན་འཕུར་འགྲོ་གེ།། བླ་མ་ངག་དབང་རྣམ་རྒྱལ་ཞབས་སར་འཕུར།། མཉམ་རོགས་གཞོན་པའི་ལས་སྒྲིབ་འདི་གིས་དག། ཁུ་བྱུག་རང་གི་བསམ་པ་འདི་གིས་རྫོགས།། །།
ཆུ་རིས་མོ་ཡ་ལ་སོ། ༼རྫོང་ཁའི་ཞབས་ཁྲ།༽

༉ ཆུ་རིས་མོ་ཡ་ལ་སོ།། དགུང་སངས་ཀྱི་མཐོན་པོ།། དགུང་དང་ཁྲི་གདུགས་ཉི་མ།། ཞབས་བྲོ་བཞེས་ལ་ཕེབས་ཤོག། དགུང་དང་ཁྲི་གདུགས་ཉི་མ།། ལྟད་མོ་གཟིགས་ལ་ཕེབས་ཤོག། ཆུ་རིས་མོ་ཡ་ལ་སོ།། གངས་སྟོད་ཀྱི་མཐོན་པོ།། གངས་དང་སེང་ཆེན་དཀར་མོ།། ཞབས་བྲོ་བཞེས་ལ་ཕེབས་ཤོག། གངས་དང་སེང་ཆེན་གཉིས་ཀུ།། ལྟད་མོ་གཟིགས་ལ་ཕེབས་ཤོག། ཆུ་རིས་མོ་ཡ་ལ་སོ།། སྤང་གཤོང་གི་བདེ་མོ།། སྤང་དང་ཤཝ་རྒྱས་རྭ་བཅུ།། ཞབས་བྲོ་བཞེས་ལ་ཕེབས་ཤོག། སྤང་དང་ཤཝ་རྒྱས་གཉིས་པོ།། ལྟད་མོ་གཟིགས་ལ་ཕེབས་ཤོག། ཆུ་རིས་མོ་ཡ་ལ་སོ།། མཚོ་སྟོད་ཀྱི་མཐོན་པོ།། མཚོ་དང་གསེར་མིག་ཉ་མོ།། ཞབས་བྲོ་བཞེས་ལ་ཕེབས་ཤོག། མཚོ་དང་གསེར་མིག་གཉིས་པོ།། ལྟད་མོ་གཟིགས་ལ་ཕེབས་ཤོག། །།
ཤར་རིའི་རྩེ་ནས་ཁྲི་གདུགས་ཉི་མ། ༼རྫོང་ཁའི་ཞབས་ཁྲ།༽

༉ ཤར་རིའི་རྩེ་ནས་ཁྲི་གདུགས་ཉི་མ།། འོད་ཟེར་སྐྱེ་འགྲོའི་དཔལ་དུ་ཤར་བས།། བདེ་སྐྱིད་ཕུན་སུམ་ཚོགས་པའི་རྟེན་འབྲེལ།། མཐོང་ནས་པདྨའི་འདབ་བརྒྱ་བཞད་སོང་།། དམིགས་མེད་ཆོས་དབྱིངས་ཀློང་ནས་འཕོས་པའི།། མཆོག་གསུམ་སྣང་བ་ཞིང་འདིར་འབར་བས།། ཕན་བདེའི་དཔལ་ལ་སྤྱོད་པའི་རྟེན་འབྲེལ།། མཐོང་ནས་ཡིད་དབང་དད་པས་འཕྲོག་སོང་།། མཚན་ལྡན་བླ་མའི་ཞལ་གྱི་ངོས་ནས།། ཟབ་ཆོས་བདུད་རྩི་སྙིང་ལ་སིམ་པས།། གཟུང་འཛིན་དབྱིངས་སུ་དག་པའི་རྟེན་འབྲེལ།། མཐོང་ནས་རིག་པའི་ཡེ་ཤེས་རྒྱས་སོང་།། སྐྱེ་མེད་ཆོས་དབྱིངས་དག་པའི་ཀློང་ནས།། འགགས་མེད་གཟུགས་སྐུའི་རོལ་པར་ཤར་ཚེ།། འཁོར་བ་དོང་ནས་སྤྲུགས་པའི་རྟེན་འབྲེལ།། མཐོང་ནས་འཁོར་འདས་གཅིག་ཏུ་འདྲེས་སོང་།། །།
འཁྲབ་རྩེདཔ་ མགོནམ་རྡོ་རྗེ།

འབྲུག་རྒྱལ་ཁབ་མཐའ་དབུས་མེད་པར་ གཏམ་སྙན་གྲགས་ཁྱབ་སྟེ་ཡོད་པའི་འཁྲབ་རྩེདཔ་མགོནམ་རྡོ་རྗེ་འདི་ དབང་འདུས་ཕོ་བྲང་རྫོང་ཁག་ སྲས་ཕུ་རྒེད་འོག་ གཡུས་དབང་འདུས་མགོན་པ་ལས་ཨིན་མས། འཁྲབ་རྩེདཔ་ཁོ་གི་སློབ་རིམ་ཆུང་བའི་ཤེས་ཡོན་ཚུ་ ནུརབུ་ལྡིང་སློབ་གྲྭ་བར་མ་ལས་མཐར་འཁྱོལ་ནུག། དེ་ལས་ འབྲིང་རིམ་སློབ་གྲྭའི་ཤེས་ཡོནའདི་ སྤུ་ན་ཁ་ལས་སྐྱིད་ཐང་སློབ་གྲྭ་ནང་ལས་མཇུག་བསྡུ་ནུག། དེ་ལས་ མཐོ་རིམ་གོང་མའི་ཤེས་ཡོན་འདི་ཤེས་རབ་རྩེ་མཐོ་རིམ་སློབ་གྲྭ་ལས་ སྤྱི་ལོ་ ༡༩༩༤ ལུ་མཐར་འཁྱོལ་ནུག། 

མགོནམ་རྡོ་རྗེ་ཁོ་ར་ འཁྲབ་རྩེད་འབད་ནིའི་ལྕོགས་གྲུབ་ཚུ་ ཆུང་ཀུ་སྦེ་སྡོད་པའི་བསྒང་ལས་ར་ཡོདཔ་སྦེ་བཤད་ནི་འུདག། དེ་ཡང་ ཁོ་ར་ནུརབུ་ལྡིང་སློབ་གྲྭ་བར་མ་ནང་ སློབ་རིམ་གཉིས་པ་སྦེ་སྡོདཔ་ད མར་ཅེནཊ་ ཨོཕ་ ཝི་ནའེསི་ (merchant of venice) ཟེར་མི་འཁྲབ་སྲུང་འདི་ནང་ལུ་བཅའ་མར་གཏོགས་ནུག། སྤྱི་ལོ་ ༡༩༨༩ གི་ལོ་ལུ་ ལས་སྐྱིད་ཐང་སློབ་གྲྭ་ནང་ལུ་ རྒྱལ་སྲས་དྲི་མེད་ཀུན་ལྡན་གྱི་འཁྲབ་སྲུང་གི་འཁྲབ་སྟོན་གྱི་འགོ་འདྲེན་པ་འབད་ཡོདཔ་མ་ཚད་ འཁྲབ་རྩེདཔ་སྦེ་ཡང་བརྩེས་ནུག། དེ་ལས་ ཤེས་རབ་རྩེ་མཐོ་རིམ་སློབ་གྲྭ་ནང་ལུ་སྡོདཔ་ད་ ཚོང་དཔོན་ནོར་བུ་བཟང་པོའི་འཁྲབ་སྟོན་ནང་ ཚོང་དཔོན་ནོར་བུ་བཟང་པོ་སྦེ་བརྩེས་ནུག། དེ་གི་ཤུལ་ལས་ རོ་མིའོ་དང་ཇུ་ལེཊ་ (Romeo and  Juliet) ཟེར་མི་ ཕྱི་རྒྱལ་གྱི་སྐད་གྲགས་ཅན་གྱི་འཁྲབ་སྲུང་འདི་ རྫོང་ཁའི་ནང་སྐད་སྒྱུར་འབད་ནུག། དེ་ཡང་ ང་བཅས་རའི་འབྲུག་གི་སྐབས་དོན་ལྟར་དུ་ སྐད་སྒྱུར་འབད་མི་འདི་ དོན་ཚན་ རང་གྲོལ་དང་དབྱངས་སྒྲོན་ཟེར་བཞག་ནུག།ཁོ་གིས་ སྐད་སྒྱུར་འབད་ཡོད་པའི་འཁྲབ་སྲུང་འདི་སྤྱི་ལོ་ ༢༠༠༠ གྱི་ལོ་ལུ་ ནོར་གླིང་སྒྲ་དབྱངས་ཀྱིས་གློག་བརྙན་སྦེ་བཟོ་སྐྲུན་འབད་ནུག། སྤྱི་ལོ་ ༢༠༡༣ གྱི་ལོ་ལུ་  ནོར་གླིང་གིས་བཟོ་སྐྲུན་འབད་མི་ བྱ་བ་ཟེར་བའི་འཁྲབ་སྲུང་འདི་གི་ སྲུང་འབྲི་མི་དང་བཀོད་ཁྱབ་འབད་མི་ཅིག་ཨིན།

མགོནམ་རྡོ་རྗེ་གི་འཁྲབ་སྲུང་གོ་དང་པ་ར་ ནོར་གླིང་སྒྲ་དབྱངས་ཀྱི་བཟོ་སྐྲུན་འབད་ཡོད་མིའི་འཁྲབ་སྟོན་ འཇིགས་བྲལ་ཟེར་མི་ནང་ལུ་བརྩེས་ནུག། དེ་ལས་ བཀོད་ཁྱབ་མདོ་ཆེན་འགོ་དང་པ་ར གློག་བརྙན་མཆོད་རྟེན་སྐོར་ར་ནང་ལུ་འབད་ཡོདཔ་དང་ ད་ལྟོ་ཚུན་ཚོད་ ཁོ་གིས་འཁྲབ་སྲུང་ ༢༢ བྲིས་ཡོདཔ་དང་ གློག་བརྙན་ ༧ གྱི་བཀོད་ཁྱབ་མདོ་ཆེན་དང་གློག་བརྙན་ ༣༨ ནང་ལུ་འཁྲབ་རྩེདཔ་སྦེ་བརྩེས་ཏེ་འདུག། སྤྱི་ལོ་ ༡༩༩༧ གྱི་ལོ་ལུ་ གློག་བརྙན་འགོ་དང་པ་ དམ་ཚིག་སྤང་བཙུགས་ཟེར་མི་ནང་ལུ་འཁྲབ་རྩེདཔ་གི་རྒྱབ་སྐྱོར་པ་སྦེ་བརྩེས་ཡོད་རུང་ གློག་བརྙན་གཅེས་པའི་བུ་ཟེར་མི་ནང་ལས་ ཡོངས་གྲགས་ཐོན་ཡོདཔ་མ་ཚད་ གློག་བརྙན་འདི་ནང་ལས་འཁྲབ་རྩེད་རྒྱབ་སྐྱོར་པ་དྲག་ཤོས་ཀྱི་རྟགས་མ་ཐོབ་ནུག།

འཁྲབ་རྩེདཔ་མགོནམ་རྡོ་རྗེ་གིས་ ད་ལྟོ་ཚུན་ཚོད་ཐོབ་མིའི་རྟགས་མའི་ཐོ་ཡང་། (Awards).

༡)  འཁྲབ་སྲུང་དྲག་ཤོས་ཀྱི་གསལ་ར་བརྒྱད། 

༢)  འཁྲབ་རྩེདཔ་རྒྱབ་སྐྱོར་པ་དྲག་ཤོས་ཀྱི་གསོལ་ར་བཞི། 

༣)  འཁྲབ་རྩེདཔ་དྲག་ཤོས་ཀྱི་གསོལ་ར་གསུམ། 

༤)  བཟློག་མཆོག་འཁྲབ་རྕེདཔ་གི་གསོལ་རས་གསུམ། 

༥)  རྫོང་ཁ་སླབ་མི་དྲག་ཤོས་ཀྱི་གསོལ་ར་གསུམ། 

༦)  གློག་བརྙན་དྲག་ཤོས་ཀྱི་གསོལ་ར་གཉིས། 

༧)  བཀོད་ཁྱབ་མདོ་ཆེན་དྲག་ཤོས་ཀྱི་གསོལ་ར་གཅིག། 

༨)  དགོད་བྲ་སྒྱར་མི་འཁྲབ་རྩེདཔ་དྲག་ཤོས་ཀྱི་གསོལ་ར་གཅིག།

འཁྲབ་རྩེདཔ་མགོནམ་རྡོ་རྗེ་གིས་ འབྲུག་གི་སྤྱི་ཚོགས་དང་པ་ སྤྱི་ལོ་ ༢༠༠༨ ལས་ ༢༠༡༣ པའི་ནང་ཉི་གཤོར་སྲས་ཕུ་འདེམས་ཁོངས་ལས་ འབྲུག་ཕུན་སུམ་ཚོགས་པའི་རྒྱལ་ཡོངས་ཚོགས་འདུའི་འཐུས་མི་སྦེ་ཕྱག་ཞུ་ནུག། ད་རེས་ནངས་པ་ ཁོ་གིས་འབྲུག་གློག་བརྙན་ཚོགས་པའི་ནང་ གློག་བརྙན་མ་འདྲཝ་ཚུ་ནང་བཙའ་མར་གཏོགས་ཏེ་ར་ཡོདཔ་ཨིན་མས།

རྒྱབ་རྟེན།  འབྲུག་གློག་བརྙན། (འབྲུག་གི་སྙན་གྲགས་ཅན་གྱི་མི) www.facebook.com
ཨཔ་ཟླཝ་དཔལ། About Ap Dawpel

སྒྲ་སྙན་དང་གཞུང་སྒྲ་གི་རྩེད་དཔོན་ཟླཝ་དཔལ་འབྱོར་ ཡོངས་གྲགས་ལུ་ ཨཔ་ཟླཝ་དཔལ་ཟེར་སླབ་མི་འདི་ སྤུ་ན་ཁ་རྫོང་ཁག་ ནོརབུ་སྒང་རྒེད་འོག་ གཡུས་རྟ་ལོག་ ཧེ་མ་ཆོས་རྒྱལ་རིམ་བྱོན་ཚུ་གི་གདན་ས་ སྔར་སྲོལ་གྱི་ཞབས་ཁྲ་ཚུ་མི་ཉམས་གོང་འཕེལ་གཏང་སའི་གཡུས་འདི་ལས་ཨིན་མས། ཁོ་སྤྱི་ལོ་ ༡༩༣༢ ཀྱི་ལོ་ལུ་སྐྱེས་ནུག།

ཨཔ་ཟླཝ་དཔལ་འདི་ གཉེན་ཚར་གསུམ་རྐྱབ་སྟེ་ ཨ་ལུ་བུམོ་གསུམ་ཡོདཔ་དང་ འབྲུག་ཤར་ཕྱོགས་པདྨ་དགའ་ཚལ་ལས་ཨིན་མི་ ཡོངས་གྲགས་ཅན་གྱི་གཞུང་སྒྲ་དང་འབོད་སྒྲའི་ཞབས་ཁྲ་འཐེན་མི་ འཇིགས་མེད་འབྲུག་པ་ཟེར་མི་འདི་ ཁོ་གི་ཤ་རུས་གཅིག་ལས་མཆེད་པའི་བུ་བཟུམ་སྦེ་བརྩིཝ་ཨིན་མས། ཨཔ་ཟླཝ་དཔལ་འདི་ སྐྱེས་ལོ་ ༩ ལངམ་ད་ སྤུ་ན་ཁ་རྫོང་ནང་ དགེ་སློང་སྦེ་གཏན་འཇགས་ཀྱི་སྡོད་གནས་ཐོབ་ཡོདཔ་མ་ཚད་ རྟ་ལོག་དགོན་པ་ནང་ འཆམ་དཔོན་སྦེ་ཡང་ ལོ་ངོ་མང་རབས་ཅིག་ཕྱག་ཞུ་ནུག། 

### ལཱ་དང་གྲུབ་འབྲས།
ཁོ་ར་ ནང་པའི་ཆོས་ལུ་དད་པ་སྦོམ་ཡོད་མི་ཅིག་ཨིནམ་དང་ སྙན་ཆ་བརྩིས་ཏེ་ སྔར་སྲོལ་གྱི་སྒྱུ་རྩལ་གཞན་ཚུ་ཡང་ ལྷབ་སྦྱང་འབད་ནུག། ཁོ་གིས་ རང་ལུགས་ཀྱི་སྙན་ཆ་ཚུ་ ཁོ་ར་སྦེ་ར་ལྷབ་སྦྱང་འབད་ཡོདཔ་དང་ སྐྱེས་ལོ་ ༢༣ ལངམ་ད་ སྒྲ་སྙན་སྐྲོག་མི་སྐད་གྲགས་ཅན་དང་ གཞུང་སྒྲ་དང་འབོད་སྒྲ་འཐེན་མི་ཡོངས་གྲགས་ཅན་ཅིག་ཨིན་མི་ སིཝ་ལ་པདམ་རྡོ་རྗེ་ལས་ རང་ལུགས་ཀྱི་ཞབས་ཁྲ་ གཞུང་སྒྲ་དང་འབོད་སྒྲ་ཚུ་ སྒྲ་སྙན་དང་བཅསཔ་སྦེ་ལྷབ་ནི་འགོ་བཙུགས་ནུག། དེ་མ་ཚད་ ཡོངས་གྲགས་ཅན་གྱི་དང་ཕུའི་ཞབས་ཁྲ་རྙིངམ་ཚུ་ མ་ཚང་ཚངམ་སྦེ་ སིཝ་ལ་པདམ་རྡོ་རྗེ་ལས་ལྷབ་སྦྱང་འབད་བའི་ཤུལ་ལས་ རྒྱལ་ཡུམ་ཨ་ཞེ་སྐལ་བཟང་ཆོས་སྒྲོན་དབང་ཕྱུག་མཆོག་གི་ཚོན་གཏང་མི་དང་ སྙན་ཆ་སྐྲོག་མི་སྦེ་ཕྱག་ཞུ་ནུག། དེ་ལས་ སྐྱེས་ལོ་ ༢༧ ལངམ་ད་ འབྲུག་པའི་སྙན་ཆ་སྐྲོག་མིའི་གྲངས་སུ་སྦེ་ འབྲུག་གི་མཐའ་ཟུར་ཅིག་ནང་ལས་ གནམ་མེད་ས་མེད་བྲེལ་ཟིང་ཅན་གྱི་ས་གནས་ རྒྱ་གར་ཀཱལ་ཀ་ཊ་ལུ་ཞབས་ཁྲ་སྒྲ་གཟུང་འབད་བར་འགྱོ་མི་ཅིག་ཨིན་མས། ཨཔ་ཟླཝ་དཔལ་གྱིས་ ད་ལྟོ་ཚུན་ཚོད་ ཁོ་གིས་ཞབས་ཁྲ་ག་དེམ་ཅིག་འཐེན་ཡི་ག་དང་ གླུ་དེབ་ག་དེམ་ཅིག་བཟོ་ཡི་ག་ མི་ཤེས་པས། གནམ་མེད་ས་མེད་ཡོངས་གྲགས་ཐོན་པའི་ཞབས་ཁྲ་ ལྷ་ས་ནོར་བུ་གླིང་ལ། རྒྱལ་གསར་རྒྱ་ལུ་འབྱོན་པའི་བསྒང་། བཀྲ་ཤིས་ལགས་སོ་ཚུ་ ད་ལྟོའི་བར་ན་ཡང་ མི་རྒན་གཞོན་བར་གསུམ་ག་ར་གིས་འཐེན་སྲོལ་ཡོདཔ་ཨིན། ད་རུང་ ཁོ་གིས་ སྒྲ་སྙན་གཅིག་རྐྱངམ་གཅིག་བསྐྲོགས་ཏེ་འཐེན་པའི་ཞབས་ཁྲའི་གླུ་དེབ་ལེ་ཤ་ར་སྤེལ་ཡོདཔ་དང་ སྒྲ་སྙན་གྱིས་མ་དོ་བར་ འབྲུག་པའི་སྔར་སྲོལ་གྱི་སྙན་ཆའི་རིགས་གཞན་ཚུ་ཡང་བསྐྲོགས་ཏེ་ ཞབས་ཁྲ་འཐེན་ཏེ་འདུག། 

སྤྱི་ལོ་ ༡༩༩༩ གི་ལོ་ལུ་ འབྲུག་ལུ་སྙན་ཆའི་མདུན་ལམ་ནང་ ཞབས་ཏོག་གང་དྲག་ཕྱག་ཞུ་མི་ཅིག་འབདཝ་ལས་ མི་དབང་འབྲུག་རྒྱལ་བཞི་པ་མཆོག་ལས་ འབྲུག་ཐུགས་སྲས་ཀྱི་རྟགས་མ་ཞུ་མི་ སྙན་ཆ་མཁན་འགོ་དང་པ་ཨིན་མས། ཨཔ་ཟླཝ་དཔལ་གྱིས་ སྤྱི་ལོ་ ༢༠༠༧ ལུ་ ཁོ་ར་སྐྱེས་ལོ་་ ༥༢ ལངམ་ད་ གཞུང་འབྲེལ་དུ་ སྒྲ་སྙན་བསྐྲོག་ནིའི་ལཱ་ནང་ལས་ དགོངསམ་ཞུ་སྟེ་ སྤྱི་ལོ ༢༠༢༢ ལུ་ དགུང་ལོ་ ༩༠ ལངམ་ད་གཤགས་སོ་ནུག།

རྒྱབ་རྟེན་དཔེ་ཐོ།   Facebook (28/1/2019) Perfect TMX TMT is on Facebook
བདེ་བ་ཅན་གྱི་སྨོན་ལམ་བསྡུས་པ་ནི།

ཨེ་མ་ཧོཿ ངོ་མཚར་སངས་རྒྱས་སྣང་བ་མཐའ་ཡས་དང༌། །གཡས་སུ་ཇོ་བོ་ཐུགས་རྗེ་ཆེན་པོ་དང༌། །གཡོན་དུ་སེམས་དཔའ་མཐུ་ཆེན་ཐོབ་རྣམས་ལ། །སངས་རྒྱས་བྱང་སེམས་དཔག་མེད་འཁོར་གྱིས་བསྐོར། །བདེ་སྐྱིད་ངོ་མཚར་དཔག་ཏུ་མེད་པ་ཡི། །བདེ་བ་ཅན་ཞེས་བྱ་བའི་ཞིང་ཁམས་དེར། །བདག་གཞན་འདི་ནས་ཚེ་འཕོས་གྱུར་མ་ཐག །སྐྱེ་བ་གཞན་གྱིས་བར་མ་ཆོད་པ་རུ། །དེ་རུ་སྐྱེས་ནས་སྣང་མཐའི་ཞལ་མཐོང་ཤོག །དེ་སྐད་བདག་གིས་སྨོན་ལམ་བཏབ་པ་འདི། །ཕྱོགས་བཅུ་སངས་རྒྱས་བྱང་སེམས་ཐམས་ཅད་ཀྱིས། །གེགས་མེད་འགྲུབ་པར་བྱིན་གྱིས་བརླབ་ཏུ་གསོལ། །ཏདྱཐཱ། པཉྩ་དྲི་ཡ་ཨ་ཝ་བོ་དྷ་ནཱ་ཡ་སྭཱ་ཧཱ། གནམ་ཆོས་བདེ་ཆེན་ཞིང་སྒྲུབ་ནས་ཁོལ་དུ་ཕྱུངས་པའོ།།  ཕྱོགས་དུས་རྒྱལ་བ་སྲས་བཅས་དགོངས། །ཚོགས་གཉིས་རྫོགས་ལ་རྗེས་ཡི་རང༌། །བདག་གིས་དུས་གསུམ་དགེ་བསགས་པ། །དཀོན་མཆོག་གསུམ་ལ་མཆོད་པ་འབུལ། །རྒྱལ་བའི་བསྟན་པ་འཕེལ་གྱུར་ཅིག །དགེ་བ་སེམས་ཅན་ཀུན་བསྔོ། །འགྲོ་ཀུན་སངས་རྒྱས་ཐོབ་གྱུར་ཅིག །དགེ་རྩ་ཐམས་ཅད་གཅིག་བསྡུས་ཏེ། །བདག་གི་རྒྱུ་ལ་སྨིན་གྱུར་ཅིག །སྒྲིབ་གཉིས་དག་ནས་ཚོགས་རྫོགས་ཏེ། །ཚེ་རིང་ནད་མེད་ཉམས་རྟོགས་འཕེལ། །ཚེ་འདིར་ས་བཅུ་ནོན་གྱུར་ཅིག །ནམ་ཞིག་ཚེ་འཕོས་གྱུར་མ་ཐག །བདེ་བ་ཅན་དུ་སྐྱེ་གྱུར་ཅིག །སྐྱེས་ནས་པདྨའི་ཁ་ཕྱེ་སྟེ། །ལུས་རྟེན་དེ་ལ་སངས་རྒྱས་ཤོག །བྱང་ཆུབ་ཐོབ་ནས་ཇི་སྲིད་དུ། །སྤྲུལ་པས་འགྲོ་བ་འདྲེན་པར་ཤོག ། སངས་རྒྱས་སྐུ་གསུམ་བརྙེས་པའི་བྱིན་རླབས་དང༌། །ཆོས་ཉིད་མི་འགྱུར་བདེན་པའི་བྱིན་རླབས་དང༌། །དགེ་འདུན་མི་ཕྱེད་འདུན་པའི་བྱིན་རླབས་ཀྱིས། །ཇི་ལྟར་བསྔོས་བཞིན་སྨོན་ལམ་འགྲུབ་པར་ཤོག །
ངན་ལྷད།

Corruption Perceptions Index CPI (2021)(Bhutan Corruption Report, 2020)

(Asia-Pacific Development Journal, 2000). རྒྱལ་ཁབ་ནང་ལུ་ཁྲིམས་ལས་འགལ་བའི་ལཱ་འབད་མི་ཚུ་གི་དོན་ལས་ སྒྲིག་དམ་དྲགས་གཞི་བཙུགས་མ་འབད་ནི་འདི་གིས་ཨིན་མས། རང་ལུ་ལཱ་གཡོག་ཅིག་ཡོད་རུང་ དངུལ་ཕོགས་འདི་ཉུང་སུ་ཅིག་ཡོདཔ་ལས་བརྟེན་ རོགས་མི་གཞན་བཟུམ་སྦེ་ རང་ཡང་འཐོབ་དགོ་མནོ་བའི་རེ་བ་དང་ དངུལ་འབྲེལ་གྱི་གནས་སྟངས་འདི་ཡར་དྲག་གཏང་ནིའི་ཐབས་ལུ་ ནང་གསུག་བྱིན་ནི་གི་དབང་དུ་ཐལ་ནི་ཡོདཔ་ཨིན་མས། (Samah, 2018)

ངན་ལྷད་འདི་མ་རུངས་པའི་ལཱ་ཅིག་འབད་ནི་འདི་གིས་ གནོད་པ་ཡང་ལེ་ཤ་ར་འདུག། དང་པ་ ངན་ལྷད་ལས་བརྟེན་ ལས་ཁུངས་ཀྱི་མ་དངུལ་ལུ་ཡང་ཐོ་ཕོག་ནི་དང་ ལས་ཁུངས་འདི་ནང་ལཱ་འབད་མི་ཚུ་གིས་ སེམས་ཤུགས་ལུ་ཡང་གནོད་པ་ཡོདཔ་ཨིནམ་མ་ཚད་ ལས་ཁུངས་ཀྱི་མིང་གཏམ་ཡང་མེདཔ་འགྱོཝ་ཨིན་མས། (UNODC, 2019ང་ལཱ་མཉམ་གཅིག་འབད་མི་ཆ་རོགས་ཚུ་གིས་ཡང་ 2022).

BAC, 2022). གཉིས་པ་ སྤྱིར་བཏང་མི་མང་གི་གཡོག་སྡེ་ཚུ་ དྭངས་གསལ་ཅན་དང་འགན་འཁྲི་འབག་ཚུགསཔ་སྦེ་བཟོ་དགོཔ་ཨིན། འདི་བཟུམ་སྦེ་ ངའབྲུག་རྱལ་ཁབ་ནང་ལུ་ ་ལབཀག་ནིའི་དོན་ལས་ འབྲུག་ཟླ་བཅུ་པའི་ཚ ༣༠ ཤིང་བྱ་མོ་ལོ་སྤྱི་ཚེས་ ༣༡.༡༢.༢༠༠༥ ལུ་མི་དབང་འབྲུག་རྒྱལ་བཞི་པ་མཆོག་གིས་ ངན་ལྷད་བཀག་སྡོམ་ལྷན་ཚོགས་འདི་ གཞི་བཙུགས་དགོ་པའི་བཀའ་ཤོག་གནང་ནུག། ངན་ལྷད་བཀག་སྡོམ་ལྷན་ཚོགས་གཞི་བཙུགས་དགོ་པའི་བཀའ་ཤོག་གནང་མི་འདི་ཡང་ རྒྱལ་ཁབ་ནང་ངན་ལྷད་མེད་པར་དགའ་བ་དང་ཞི་བདེ་འབྱུང་བཅུག་ནིའི་དོན་ལུ་ཨིན་མས། (Anti-Corruption Commission, 2016). ཤུལ་ལས་ལོ་ལྔའི་འཆར་གཞི་ཐེངས་བཅུ་གཉིས་པའི་ནང་ ངན་ལྷད་བཀག་སྡོམ་ལྷན་ཚོགས་ཀྱིས་ ངན་ལྷད་དེ་རྒྱལ་ཁབ་ནང་མེདཔ་བཟོ་ནི་ལུ་བརྩོན་ཤུགས་བསྐྱེད་དགོཔ་སྦེ་གྲོས་ཆོད་བཏོན་ཏེ་འདུག། (ACC Annual Report 2017, pp.13-14).

ད་ཀྱི་ལཱ་རྩ་མེད་གཏང་ནིའི་ནང་བརྩོན་ཤུགས་བསསྐྱེད་དགོཔ་འདུག་གོ།།

ANTI-CORRUPTION COMMISSION. (2016). About ACC. *ANTI-CORRUPTION COMMISSION*. Retrieved from https://web.archive.org/web/20220828130815/https://www.acc.org.bt/?q=node/1655#:~:text=On%20the%2030th%20Day%20of,Anti%2DCorruption%20Commission%20be%20established.

ANTI-CORRUPTION COMMISSION. (2017). Anti-corruption commission agenda in the 12th FYP. *Annual Report 2017*, 13-14.

ibac independent broad-based anti-corruption commission. (2022). How to prevent corruption. *ibac*. Retrieved www.ibac.vic.gov.au/preventing-corruption/you-can-help-prevent-corruption

Kuensel. (2021, November 6th). Corruption: hurdle to change and progress. Retrieved from/kuenselonline.com/corruption-hurdle-to-change-and-progress/

Myint, U. (2000, December). Corruption:Causes, Consequences and Cures. *Asia-Pacific Development Journal, 7, No.2*.

RISK & COMPLIANCE PORTAL. (2020, May). Bhutan Corruption Report. *RISK & COMPLIANCE PORTAL*. Retrieved www.ganintegrity.com/poral/country-profiles/bhutan/

Samah, S. (February 21, 2018). Corruption, Causes and consequences. *Intechopen.com*.

TRANSPARENCY INTERNATIONAL. (2021). CORRUPTION PERCEPTIONS INDEX 2021. *CORRUPTION PERCEPTIONS INDEX 2021*.

United Nationals Office on Drugs and Crime. (2019). Effects  Corruption. *Anti-Corruption Module 1 Key Issues*. Retrieved from https://www.unodc.org/e4j/en/anti-corruption/module-1/key-issues/effects-of-corruption.html
ཇོ་བོ་དུར་ཤིང།

༉ འབྲུག་རྒྱལ་ཁབ་ནང་་ གངས་རི་ལེ་ཤ་ཡོད་པའི་གྲས་ལས་ གཅིག་འདི་ཇོ་བོ་དུར་ཤིང་འདི་ཨིན་པས། ཇོ་བོ་དུར་ཤིང་འདི་ དབུས་ཕྱོགས་ཁ་ཐུག་ལུ་ཀྲོང་གསར་རྫོང་ཁག་ནང་ རྒྱ་མཚོའི་ཁ་ལས་ ཐོ་ཚད་མི་ཊར་ ༡༥༠༠ ལས་ ༢༧༠༠ གི་ས་ཁར་ཆགས་སྟེ་ཡོདཔ་ཨིན་། ཇོ་བོ་དུར་ཤིང་ལུ་མིང་གཞན་ རི་གནག་པོ་དང་ དུང་ཤིང་གང་ཟེར་ཡང་སླབ་ནི་ཡོདཔ་ཨིན་པས། ཇོ་བོ་དུར་ཤིང་ལས་ཆུ་ཡང་ལེ་ཤ་འབབ་ནི་ཡོདཔ་དང་ རི་དེ་ནང་མཚོ་དགུ་ཡོད་མི་ཚུ་ཡང་ དགེ་ས་མཚོ། མཚོ་གནམ་མཚོ། བྲོག་ས་མཚོ། མེན་ད་མཚོ། པེབ་ཏ་མཚོ། བེ་ཁོ་མཚོ། མཚོ་འབོབ་ཞལཝ། གསེར་མཚོ་དང་ གཡུ་མཚོ་ཚུ་ཨིན་པས།

རི་འདི་ལུ་ ཇོ་བོ་དུར་ཤིང་ཟེར་སླབ་དགོ་མི་ཡང་ ཇོ་བོ་དུར་ཤིང་འདི་ དུར་ཤིང་སྒང་གཡུས་ཚན་གྱི་གནས་བདག་ཨིནམ་ལས་བརྟེན་ཏེ་ཨིན་པས། ཇོ་བོ་དུར་ཤིང་འདི་ ཧི་མ་ལ་ཡའིགངས་རི་ཚུ་ལས་ ཚ་དྲོད་དམའ་ཤོས་ལས་མཐོ་ཤོས་ཀྱི་ སྐྱེ་ལྡན་རིགས་སྣ་ཚུ་ག་ར་ཡོད་པའི་དཔེ་དྲག་ཤོས་ཅིག་ཨིན་པས། འཇིགས་མེད་སེང་གེ་དབང་ཕྱུག་རྒྱལ་ཡོངས་གླིང་ཀ་ཡང་ མང་ཆེ་ཤོས་ར་ཇོ་བོ་དུར་ཤིང་གི་ས་གོ་ནང་ཚུདཔ་ཨིན་པས། འཇིགས་མེད་སེང་གེ་དབང་ཕྱུག་རྒྱལ་ཡོངས་གླིང་ཀ་འདི་སྤྱི་ལོ་ ༡༩༩༥ ལུ་ གཞི་བཙུགས་འབད་ཡོདཔ་དང་ གླིང་ཀ་འདི་དབུས་ཕྱོགས་རྫོང་ཁག་ནང་ ས་གོ་གྲུ་བཞི་ཀི་ལོ་མི་ཊར་ ༡༧༣༠ གི་ནང་ལུ་ ཆགས་ཏེ་ཡོདཔ་ཨིན། རྒྱལ་ཡོངས་གླིང་ཀ་གི་ཡིག་ཚང་ལྟེ་བ་འདི་ ཀྲོང་གསར་རྫོང་ཁག་སྟང་སི་སྦྱིས་རྒེད་འོག་ནང་ ཚང་ཁ་སློབ་གྲྭ་གི་འོག་ལུ་ཆགས་ཏེ་ཡོདཔ་ཨིན། འཇིགས་མེད་སེང་གེ་དབང་ཕྱུག་རྒྱལ་ཡོངས་གླིང་ཀ་འདི་ འབྲུག་ལུ་ཡོད་པའི་གླིང་ཀ་ཚུ་གི་གྲས་ལས་ སྟོང་ཕུག་ཤིང་སྐྱེས་སའི་ས་གནས་ཅིག་ཨིནཔས། གླིང་ཀ་འདི་ནང་ ནམ་དུས་དང་འཁྲིལ་གནས་སྤོ་འགྱོ་མི་ སེམས་ཅན་གྱི་རིགས་ལེ་ཤ་ཡོདཔ་དང་ ས་གནས་འདི་ཚ་དྲོད་རན་ཏོག་ཏོ་ཡོདཔ་ལས་ བྱ་རིགས་ཡང་ལེ་ཤ་མཐོང་ཚུགསཔ་ཨིན་པས། འཛམ་གླིང་རི་དྭགས་མ་དངུལ་ཡིག་ཚང་དང་ འཁྲིལ་བ་ཅིན་ འབྲུག་རྒྱལ་ཁབ་ནང་གི་གླིང་ཀ་གཞན་ཚུ་དང་ཕྱདཔ་ད་ འཇིགས་མེད་སེང་གེ་དབང་ཕྱུག་རྒྱལ་ཡོངས་གླིང་ཀ་ནང་ བྱ་རིགས་མ་འདྲཝ་ མཐོ་ཤོས་ ༣༩༡ དེ་ཅིག་ཡོདཔ་སྦེ་ཐོ་བཀོད་འབད་དེ་འདུག། དེ་མ་ཚད་ སེམས་ཅན་སྟག་ སྤྱ་དཀར་ ཨ་ཅོ་གདོང་དཀར་) བྱ་དགོ་བོ་ ཆུ་བྱ་ གླ་ཅུམ་དང་གཟིག་ཚུ་མཐོང་ཚུགསཔ་ཨིན་མས།

སྔོན་མ་རྒྱ་གར་རྒྱལ་པོའིསྲས་དྲི་མེད་ཀུན་ལྡན་མཆོག་ ཁོ་རའི་ཡབ་ཀྱིས་མཐར་བཤུད་བཏང་སྟེ་ ཁོ་རའི་གསང་ཡུམ་དང་སྲས་ཚུ་འཁྱིད་དེ་འབྱོན་པའི་སྐབས་ འབྲུག་གི་ས་གནས་མང་རབ་ཅིག་ནང་ཞབས་ཀྱི་བཅགས་གནང་ཡོདཔ་དང་ མཇུག་ལུ་དྲི་མེད་ཀུན་ལྡན་ཁོ་ར་ འདུད་རི་ཧ་ཤང་ལུ་བྱོན་ཡོདཔ་སྦེ་ཨིན་པས། ད་རེས་ནངས་པ་སྟག་རྩེ་རིག་མཐོ་རིམ་སློབ་གྲྭ་གི་གདོང་སྐོར་མཐོང་ནི་ཡོད་མི་རི་ཇོ་བོ་དུར་ཤིང་འདི་ ཧེ་མ་འདུད་རི་ཧ་ཤང་ཟེར་སླབ་ཨིན་པས།

ཧེ་མ་ ཕོབ་སྦྱིས་ཁ་ལུ་ མི་རིགས་དྲག་ཤོས་དང་ སྤྱིར་བཏང་གི་དཀྱུས་མ་ཟེར་དབྱེ་བ་གཉིས་ཡོདཔ་ཨིན་པས། ཕོབ་སྦྱིས་ཁ་གི་ཨང་རྒས་ལྷ་ལྕམ་དང་ དུར་ཤིང་སྒང་གི་གནས་བདག་དགའཝ་མཐུནམ་འགྱོ་སྟེ་ བར་ན་བུམམ་ཅིག་ཡང་སྐྱེས་ཏེ་ མི་རྒྱུད་དར་ཡོདཔ་སྦེ་བཤད་སྲོལ་ཡོདཔ་ཨིན་པས།  

རྒྱབ་རྟེན

*Black Mountains (Bhutan)*. (n.d.). Retrieved from wikipedia: 

Chophel, S. (n.d.). *Phobjikha dialect in Gangteng*. Retrieved from MANDALA Texts: 

*Jigme Singye Wangchhuk National Park* . (n.d.). Retrieved from WWF: 

*Jigme Singye Wangchuck National Park*. (n.d.). Retrieved from wikipedia: 

*Mandre Togchhung Lhakhang*. (2016, April 7). Retrieved from Bhutan Cultural Atlast:
ཕྱག་རྡོར་ལྷ་ཁང་གི་སྐོར།

**ཕྱག་རྡོར་ལྷ་ཁང་གི་སྐོར།**

འབྲུག་རྒྱལ་ཁབ་ནང་ ཡོངས་གྲགས་ཡོད་པའི་བར་མཚམས་ཕྱག་རྡོར་ལྷ་ཁང་འདི་ ཤར་ཕྱོགས་བཀྲིས་སྒང་རྫོང་ཁག་བར་མཚམས་རྒེད་འོག་ནང་ལུ་ཆགས་ཏེ་ཡོདཔ་ཨིན་པས། ཕྱག་རྡོར་ལྷ་ཁང་འདི་ ཤར་ཕྱོགས་ལུ་ཡོད་པའི་ལྷ་ཁང་ཚུ་གི་གྲས་ལས་ ལྷ་ཁང་རྙིང་ཤོས་དང་རྩ་ཅན་ཅིག་སྦེ་ཆ་བཞགཔ་ཨིན་པས། ལྷ་ཁང་འདི་གི་མཚན་ལུ་ ཧེ་མ་འབད་བ་ཅིན་དགོན་པ་རིང་བུ་ཟེར་སླབ་སྲོལ་ཡོད་རུང་ ཕྱག་ན་རྡོ་རྡོ་རྗེ་འདི་ལྷ་ཁང་འདི་ནང་གི་ནང་རྟེན་གཙོ་བོ་སྦེ་ཞུ་ཞིནམ་ལས་ ་ཕྱག་རྡོར་ལྷ་ཁང་ཟེར་བཏགས་ཡོདཔ་སྦེ་ཨིན་པས། ཕྱག་རྡོར་ལྷ་ཁང་ཟེར་ཞུ་དགོ་མི་འདི་ཡང་ ལྷ་ཁང་དེ་ནང་གི་ནང་རྟེན་གཙོ་བོ་སྦེ་ ཕྱག་ན་རྡོ་རྗེ་གི་སྐུ་འདྲ་ཡོདཔ་ལས་བརྟེན་ཏེ་ཨིན་པས། ཤུལ་ལས་ འཇམ་དབྱངས་མཁན་རྩེ་ཆོས་སྐྱིད་བློ་གྲོས་རིན་པོ་ཆེ་གི་སློབ་མ་དིལ་མགོ་མཁྱེནན་རྩེ་རིན་པོ་ཆེ་མཆོག་གིས་ ལྷ་ཁང་གི་མཚན་ལུ་ གསང་བདག་རྒྱས་པའི་གླིང་ཟེར་བཏགས་གནང་ནུག། ལྷ་ཁང་ངོ་མ་འདི་་དུས་རབས་ ༡༢ པའི་ནང་བཞེངས་བཞེངསམ་ཨིན་རུང་ ཕྱག་རྡོར་ལྷ་ཁང་འདི་ ཤུལ་ལས་བདུད་འཇོམས་རིན་པོ་ཆེའི་སློབ་མ་ བླ་མ་པདྨ་དབང་ཆེན་གྱིས་བཞེངས་གནང་ནུག། དེ་ཡང་ སྤྱི་ལོ་ ༡༩༧༧ ལས་འགོ་བཙུགས་ཏེ་ ༡༩༨༦ ཚུན་ ལོ་ངོ་ ༩ ལྷག་ཙམ་ནང་འཁོད་ལུ་བཞེངས་ཡོདཔ་སྦེ་ཨིན་པས།

ད་རེས་ལྷ་ཁང་ནང་ཡོད་པའི་གཏེར་མ་ཕྱག་ན་རྡོར་རྗེ་གི་སྐུ་འདྲ་འདི་ པདྨ་དགའ་ཚལ་གཡུ་མཚོ་ལས་ དུས་རབས་ ༡༥ པའི་ནང་གཏེར་སྟོན་པདྨ་གླིང་པ་གིས་བཞེས་ཡོད་མི་གཏེར་མ་འདི་ཨིནམ་སྦེ་བཤད་སྲོལ་ཡོདཔ་ཨིན། སྐུ་རྟེན་འདི་གི་བྱིན་རླབས་ཀྱིས་སྦེ་ ད་རེས་ནངས་པའི་བར་ན་ཡང་ བར་མཚམས་གཡུས་ཚན་ནང་ལུ་ སྦུལ་ཚུ་མིག་གིས་མཐོང་ས་ར་མེད་ཟེར་བཤད་སྲོལ་ཡོདཔ་ཨིན། ཧེ་མའི་ལྷ་ཁང་རྙིངམ་དེ་ཆུང་དྲག་ནི་དེ་གིས་ ཆོས་ཕྱོགས་ཀྱི་བྱ་བ་ག་ཅི་ར་མཛད་དགོ་རུང་ ག་ནི་ཡང་སྟབས་མ་བདེཝ་སྦེ་ཡོདཔ་ལས་བརྟེན་ཏེ་ ལྷ་ཁང་སྦོམ་བཞེངས་དགོཔ་སྦེ་བར་མཚམས་ཀྱི་མི་སེར་ཚུ་གིས་གསོལ་བ་བཏབ་བཞིན་དུ་ སྤྱི་ལོ་ ༢༠༠༦ འགོ་བཟུང་སྟེ་ ༢༠༡༥ ཚུན་ལོ་ངོ་ ༡༣ ལྷག་ཙམ་ལུ་བར་མཚམས་གྲྭ་ཚང་གི་བླམ་ཀུན་བཟང་དབང་འདུས་ཀྱིས་འགོ་འདྲེན་མཛད་གནང་སྟེ་ ད་རེས་གཟི་བརྗིན་ཆེ་ཏོག་ཏོ་སྦེ་མཇལ་ནི་ཡོད་མི་ལྷ་ཁང་འདི་བཞེངས་གནང་ནུག། དེ་ཡང་ འགོ་ཐོག་འཆར་གཞི་རྩམ་པའི་སྐབས་ལུ་ ལྷ་ཁང་འདི་ཐོག་གཉིས་སྦེ་བཞེངས་ནིའི་འཆར་གཞི་སྡོད་ཡོདཔ་ཨིན་རུང་ ཆོས་ཕྱོགས་ཀྱི་ལཱ་དང་ལས་རིམ་མཛད་པའི་སྐབས་ལུ་ མི་ཧ་ལམ་ཤོང་ནིའི་དོན་ལུ་དམིགས་ཏེ་ ཐོག་ལྔ་སྦེ་བཞེངས་ནིའི་གྲོས་ཐག་བཅད་གནང་སྟེ་ ཐོག་ཚད་ལྔ་སྦེ་བཞེངསཡོདཔ་ཨིན་པས། ལྷ་ཁང་འདི་བཞེངས་པའི་སྐབས་ལུ་ མ་དངུལ་གྱི་རྒྱབ་སྐྱོར་གནང་མི་གཙོ་བོ་འདི རྫོང་གསར་འཇམ་དབྱངས་མཁྱེན་རྩེ་ཐུབ་བསྟན་ཆོས་སྐྱིད་རྒྱ་མཚོ་མཆོག་དང་ རིག་གསར་བཟོ་སྐྲུན་སྒེར་སྡེ་ཚད་འཛིན། དེ་ལས་ བར་མཚམས་ཚོང་འབྲེལ་གྱི་མི་སྡེ་གིས་རྒྱབ་སྐྱོར་མཛད་དེ་གསར་བཞེངས་མཛད་གནང་སྟེ་ཡོདཔ་ཨིན། ལྷག་པར་དུ་ལྷ་ཁང་འདི་བཞེངས་པའི་སྐབས་ལུ་ ཤིང་ཆ་དང་འབྲེལ་བའི་རྒྱབ་སྐྱོར་ཚུ་  འབྲུག་གཞུང་གིས་སྐྱིད་སྡུག་སྦེ་གནང་སྟེ་ཡོདཔ་ཨིན།

## ཁུངས་གཏུག།


## རྒྱབ་རྟེན་དཔེ་དེབ།
* Authenticbhutantours.com. (n.d) *Bartsham Chador Lhakhang.* Retrieved from: 
* Bhutantoday.bt. (n.d) *New Chador Lhakhang on the Verge of Completion.* Retrieved from: